text:
सीबीएसई संग यूजीसी मे सेहो आयल मैथिली : सीपी ठाकुर
रोशन मिश्रा
दरभंगा । प्राईवेट स्कूल एसोसिएशन क अध्यक्ष डॉ. आब्दी कहला अछि जे बहुत जल्द सीबीएसई स्कूल मे मैथिलीक पढाई शुरु भ जायत। ओ कहला जे दरभंगा प्रमंडलक क समस्त सीबीएसई स मान्यमा प्राप्त विद्यालय बारहवीं तक मैथिली भाषाक पढ़ाई सुनिश्चित करबा लेल विद्यालय स्तर सं यथोचित स्मार पत्र पठाओत। सीबीएसई मे आठवीं कक्षा तक क पढ़ाई संबंधी माननीय केन्द्रीय मंत्री प्रकाश जावड़ेकर क पत्रक आ सीबीएसई क गाइडलाइन के अनुसार स्कूल अपन प्रस्ताव बोर्ड कए पढा रहल अछि।
डॉ डॉ. आब्दी डॉ. सीपी ठाकुर आ बैद्यनाथ चौधरी बैजू कए आभार व्यक्त कयलन्हि आ मैथिलीक पढ़ाई जल्दी सं जल्दी प्रारंभ करबाक हेतु सब विद्यालय के तरफ सं यथोचित सहयोग के प्रतिज्ञता दोहरौलनि।
उल्लेखनीय अछि जे शनिदिन मैथिली कए अष्टम अनुसूची मे शामिल भेलाक बाद मैथिली विषय के सीबीएसई के पाठ्यक्रम में शामिल करेबा में प्रभावशाली भूमिका हेतु वर्तमान राज्यसभा सांसद आ पूर्व केन्द्रीय मंत्री पद्मश्री डॉ. सी. पी. ठाकुर केर शनिदिन दरभंगा में नागरिक अभिनन्दन कयल गेलन्हि। विद्यापति सेवा संस्थान आ महात्मा गांधी शिक्षण संस्थान के संयुक्त तत्वावधान सं आयोजित सम्मान समारोह में पद्मश्री डॉ. ठाकुर के मिथिलाक परम्परा केर अनुरूप पाग आ चादर सं सम्मानित कयल गेल आ ताम्रपत्र पर उल्लिखित अभिनंदन पत्र समर्पित कयल गेल।
सम्मान समारोह के संबोधित करैत डॉ. ठाकुर कहलनि जे मिथिला केर संग हुनक मां-बेटा के संबंध छनि। ओ कहलथि मैथिली हमर माय के भाषा अछि आ मैथिली के विकास के लेल जे बनि पड़ल ओ केलहुं आ आब अगिला पारी में मिथिला के सर्वांगीण विकास केर लेल कृत-संकल्पित रहब। एहि यात्रा में मिथिला के पारंपरिक रोजगार केर पुनर्जीवित करय के काज होयत, जाहि के तहत आम, पान, मखान, मांछ आदि के खेती जे बदहाली के दौर सं गुजरि रहल अछि ओकरा खुशहाल कयल जायत। सीबीएसई के पाठ्यक्रम में मैथिली के शामिल होबय सं मैथिली के राज्य सरकारक पाठ्यक्रम में एबाक आ समस्त मिथिला में रोजगार के अनेकानेक नव अवसर स्वत: उपलब्ध भय गेल अछि।
संगहि डॉ. ठाकुर कहलाह जे ई संभावित अछि जे मैथिली के एहि सत्र सं बारहवीं तक के पाठ्यक्रम में जोड़बाक संग यूजीसी में शामिल होबाक सूचना सेहो अहांसबके बहुत जल्दिए भेटत।
पद्मश्री डॉ. ठाकुर के सम्मानित करैत विद्यापति सेवा संस्थान के महासचिव आ पूर्व प्रधानमंत्री भारतरत्न स्व. श्री अटल बिहारी वाजपेयी के स्वर में “मिथिलाक हनुमान” डॉ. बैद्यनाथ चौधरी ‘बैजू’ कहलथि जे मिथिला आ मैथिली के परवान चढाबय में पद्मश्री डॉ. सी. पी. ठाकुर 90 के दशक सं लागल छथि आ हुनके सतत सक्रियताक कारण आई मैथिली केर पुनर्जीवन भेटल। मैथिली के अष्टम अनुसूची में शामिल करेबा सहित सीबीएसई के पाठ्यक्रम में शामिल करेबाक लेल समस्त मिथिलावासी के तरफ सं हमसब कृतज्ञ छी। एकटा पुरान घटना के चर्चा करैत
बैजूजी कहलनि जे 1999 में विद्यापति सेवा संस्थान द्वारा आयोजित “मिथिला विभूति पर्व समारोह” में डॉ. साहब प्रण लेने छलथि कि आब हम एहि मंच पर दुबारा तहिए आयब जहिया मैथिली संविधान के अष्टम अनुसूची में स्थान पाओत आ अपन लेल प्रण के पूरा करेलाके पश्चात ओ दुबारा एहि मंच पर 2004 में एलाह।
डा. बैजू मिथिला आ मैथिली के विकास के लेल महात्मा गांधी शिक्षण संस्थान के निदेशक हीरा कुमार झा आ मैथिली सेवी आ भारत निर्वाचन आयोग के दरभंगा के आइकन श्री मणिकांत झा द्वारा कयल गेल काज सबहक विस्तृत चर्चा करैत कहला कि हिनक योगदानक जतेक प्रशंसा करी ओ कम होयत। ओ कहलथि जं एहि “हीरा-मणि” के सतत सहयोग नहिं भेटल रहैत त एतेक पैघ लक्ष्यक पूर्ति हमरासबसं कठिन छल।
एमएलएसएम कॉलेज के प्राचार्य डॉ. विद्यानाथ झा के अध्यक्षता में आयोजित एहिपर समारोह के संचालन मैथिली भाषा साहित्य में हास्य सम्राट के नाम सं विख्यात डॉ. जयप्रकाश चौधरी ‘जनक’ कयलथि आ धन्यवाद ज्ञापन विद्यापति सेवा संस्थान के स्वागत महासचिव श्री जीवकांत मिश्र कयलथि।
भारतीय जनता पार्टी के दरभंगा जिलाध्यक्ष अपन चिर-परिचित अंदाज में पद्मश्री डॉ. ठाकुर आ बैजू जी संग अभियान सं जुटल अभियानी सबके प्रति आभार व्यक्त कयलन्हि आ डॉ. ठाकुर के मिथिला-मैथिली के लेल चिकित्सा सं लय समस्त योगदान के लेल कोटि-कोटि धन्यवाद आ अभिनंदन कयलन्हि।
संस्थागत रूप सं मिथिला विभूति सं सम्मानित चेतना समिति, पटना के अध्यक्ष श्री विवेकानंद झा समिति केर उपलक्ष्य में ओ सम्मान ग्रहण कयलथि आ मिथिला-मैथिली आंदोलन में पद्मश्री डॉ.ठाकुर संग बैजू जी के आभार व्यक्त करैत हुनक योगदानक चर्चा कयलन्हि।
समारोह में विनोद कुमार झा, पंडित विनय झा, डॉ. गणेशकांत झा, एमएमटीएम कालेज के प्रधानाचार्य श्री उदय चन्द्र मिश्र, प्रवीण कुमार झा, श्री आशीष चौधरी, श्री चंदन कुमार सिंह, मणिभूषण ‘राजू’, श्री चन्द्रशेखर झा ‘बूढ़ाभाई’, श्री चन्द्रमोहन झा ‘पड़बा’, श्री सुजीत मिश्रा संग अनेकानेक विद्यालय के निदेशकगण एवं प्रधानाचार्यगण आ मिथिलावासी उपस्थित छलाह।


c: text/html

text:
राजतन्त्र
राजतन्त्र सरकारक एकटा रूप छि जाहिमे एक गोटे व्यक्ति, सम्राट, सदा के लेल वा जखन धरि शासन सत्ता उन्मुलन नै होइत अछि तखन धरि के लेल प्रमुख होइत अछि। राजतन्त्र के राजनीतिक वैधता आ अधिकार विशुद्ध रूप सँ प्रतीकात्मक (क्राउन्ड रिपब्लिक) सँ भिन्न भऽ सकैत् अछि, प्रतिबन्धित (संवैधानिक राजतन्त्र), पूर्ण रुप सँ निरंकुश (पूर्ण राजतन्त्र) के लेल, आ कार्यकारी, विधायी आ न्यायिक के डोमेन में विस्तार करि सकैत् अछि। राजतन्त्र एकता, व्यक्तिगत मिलन, उत्पीडन वा महासंघ के माध्यम सँ एकटा बहरूपिया सेहो भऽ सकैत् अछि, आ सम्राट, राजा, रानी, राजा, खान, खलीफा, जार, सुल्तान, शाह, वा फिरौन जेहन विभिन्न शीर्षक सभ धारण करि सकैत् अछि।
प्रायः मामिलासभ में, राजतन्त्र के उत्तराधिकार वंशानुगत ही होइत अछि, प्रायः राजवंशीय काल के निर्माण होइत अछि, मुद्दा वैकल्पिक आ स्व-घोषित राजतन्त्र सम्भव अछि।
२०हम शताब्दी धरि राजतन्त्रात्मक सरकार के सभसँ सामान्य रूप छल। आइ दुनिया के पैंतालिस सम्प्रभु राष्ट्रसभ में एकटा सम्राट अछि, जाहिमे १६ राष्ट्रमण्डल क्षेत्र समावेश अछि, जाहिमे एलिजाबेथ द्वितीय राज्य प्रमुख के रूप में सम्मिलित अछि। एकर बाहेक उप-राष्ट्रिय राजतन्त्रीय संस्थासभक एकटा श्रृङखला अछि। आधुनिक राजतन्त्रसभ में संवैधानिक राजतन्त्र होइत अछि, जे एकटा संविधान के अन्तर्गत राजतन्त्र के लेल अद्वितीय कानूनी आ औपचारिक भूमिका निर्वाह करैत अछि, एकटा संसदीय गणराज्य में राज्य के प्रमुखसभ के समान सीमित वा कोनो राजनीतिक शक्ति के प्रयोग नै करैत् अछि।
राजतन्त्र के लेल सरकार के विरोध आ वैकल्पिक रूप गणतन्त्र बनि गेल अछि।

robotstxt: allowed

filter: keep


text:
आलेख
– प्रवीण नारायण चौधरी
मिथिलाक्षेत्र मे प्रबुद्ध समाज द्वारा गाम-गाम धरोहर केर निर्माण संभव भेल अछि। सब गाम मे अपना तरहक एकटा कीर्ति पुरखा लोकनि द्वारा प्रेरणास्पद ढंग सँ बनल रहबाक भिन्न-भिन्न गाथा सब सुनल जा सकैत अछि। हिन्दू धर्मशास्त्र मे दानक महत्त्व बहुत पैघ छैक, तहिना जनकल्याणकारी निर्माण कार्य मे सेहो समाज काफी उत्साह सँ योगदान दैत छैक। एना मे स्थापित कीर्ति ओहि समाजक आपसी एकताक सुदृढ स्वरूप सेहो ठाढ करैत छैक। मिथिलाक्षेत्रीय पर्यटन हेतु ई सूत्र रामबाणक काज करतैक यदि राज्य द्वारा एहि तरहक योजना बनबैत गाम-गाम आ ठाम-ठाम पर बाहरी पर्यटक केँ आकर्षित कैल जाय।
दरभंगा जिला मुख्यालय सँ करीब ५० किलोमीटर पूब – महिषी उग्रतारा स्थान सँ करीब ५० किलोमीटर पश्चिम – सौराठसभा सँ करीब ५० किलोमीटर दक्षिण – कुशेश्वरस्थान सँ करीब ५० किलोमीटर उत्तर – बिल्कुल केन्द्र मे अवस्थित सुन्दर गाम कुर्सों मे दुइ टा अति प्राचिन मन्दिर अवस्थित अछि। एकटा गामक उत्तर मध्य मे दुइ सुन्दर पोखैर अमाही आ मूरा केर बीच मे अवस्थित श्रीरामजानकी मन्दिर आ दोसर गामक दक्षिण-पश्चिम कोण पर अवस्थित देवी दुर्गाजीक मन्दिर दुर्गास्थान सँ प्रसिद्ध। गामक सटले नदियामी, दसौत, गोरखा, हनुमाननगर, जयदेवपट्टी, आमारही, लालापट्टी, ठेंगहा, कठरा, देवना, मोतनाजे, मछैता, महिया, बैका, दादपट्टी, मदरिया आदि सब ठामक आस्थावान हेतु भगवतीक मन्दिर अत्यन्त लोकप्रिय अछि। लोक भोर-साँझ एतय दर्शन हेतु अबैत छथि। महिला, धिया-पुता, पुरुष आ सब जाति-धर्मक लोक लेल ई स्थान अत्यन्त पवित्र मानल जाइत अछि।
आइ सँ करीब ३०० वर्ष पूर्वहि खुनायल गेल बड़की पोखैर सँ प्रकट दुर्गा महारानी, श्रीलक्ष्मीनारायण सहित अन्य देवी-देवताक पाषाण मूर्तिक तीन मुख्य चाल एतय विराजित छथि। नित्य हजारों श्रद्धालू लोकनि जल-फूल-माला आदि सँ एहिठाम पूजा-अर्चना करैत अछि। संध्याक दर्शन आ आरतीक विधान अत्यन्त विशिष्ट अछि। मन्दिरक रख-रखाव आ व्यवस्था एहि ठामक संरक्षक कुर्सों दक्षिणबाड़ि ड्योढि द्वारा कैल जाइछ, जखन कि दुनू गाम कुर्सों तथा नदियामीक बच्चा-बच्चा एहि ठामक सुरक्षा आ बात-व्यवस्था मे चाक-चौबंद रहैत अछि। हरेक संध्या धार्मिक अनुष्ठान, भजन-कीर्तन आ समारोहपूर्वक अन्य-अन्य प्रवचनादिक आयोजन एहि ठामक सुन्दरता केँ आरो बढा दैत अछि। एक बेर जँ कियो भूललो-भटकलो पहुँचि गेला तऽ एहि ठामक मनोरम वातावरण हुनका साक्षात् भगवत् आनन्द सँ सराबोर कय दैत छन्हि।
मन्दिर मे ओना तऽ भक्त-श्रद्धालू लोकनि केँ पूजा-अर्चना व अनुष्ठानादि लेल समुचित व्यवस्था छैक, विश्रामालय सेहो छैक, मुदा रात्रि-विश्राम हेतु बाहरी लोक लेल कोनो इन्तजाम नहि रहबाक कारण या तऽ लोक कुटुम्ब-परिवारक घर मे रहैत अछि वा वापसी अपनहि गाम-घर दिशि जाय करैत अछि। ग्रामीण परिवेश मे कोनो तरहक वाद-विवाद एहि पवित्र स्थान पर आइ धरि केकरो नहि चलि सकल अछि। भगवतीक अपार महिमा मानल जा सकैत अछि जे आइ धरि एहि ठाम जे कियो बिना बातक विवाद केलनि ओ देवलोकक न्याय सँ सीधे दण्डित होइत रहला अछि। श्रद्धा आ विश्वास सँ मात्र एहि स्थान पर कोनो प्रकारक योगदान स्वीकार होइत छैक, यैह मान्यता स्थापित छैक।
दुर्गास्थान यदि कियो घूमय लेल वा दर्शन लेल औता तऽ हुनका लोकनिकेँ बगलक गाम सब मे सेहो विभिन्न देवी-देवताक चीर-परिचित लोकप्रिय मन्दिर सबहक दर्शन हेतनि। जेना कुर्सों मे श्रीरामजानकी मन्दिर आ भूतनाथ महादेवक मन्दिरक संग एक अन्य रामजानकी मन्दिर, मछैता मे बिसहरिस्थान, दसौत मे श्री राधेकृष्ण मन्दिर, जयदेवपट्टी, ठेंगहा, आदि मे सेहो अनेकौं मन्दिरक दर्शन संभव छैक। सटले पूब ४ किमी पर कमला-बलानक पवित्र धारा निरंतर बहि रहल अछि। गामसँ दक्षिण गोरखा आ पोहद्दीक बाद ऐहराइन बाबाक महादेव मन्दिर अवस्थित अछि। गाम सँ उत्तर लगमा संस्कृत महाविद्यालय जेकरा लगमा कुटीक नाम सँ लोक बेसी जनैत अछि आ तेकर बाद उजानक छिन्नमस्तिका भगवतीक दर्शन उपरान्त बाबा विदेश्वरनाथ केर दर्शन कैल जा सकैत अछि। कुर्सों सँ दक्षिण करीब १५ किलोमीटर पर सिद्धपीठ गलमा आ ज्वालामुखी भगवती स्थान कसरर सेहो अवस्थित अछि। तहिना करीब १५ किलोमीटर पश्चिम नवादाक सुप्रसिद्ध भगवतीस्थान अवस्थित अछि। जलेवार गरौलक मूल डीह गरौल आ ओहि ठामक महादेव मन्दिर सेहो मात्र ५ किलोमीटर पश्चिम-उत्तर केर कोण मे अवस्थित अछि। साबिक मे कमला नदीक एकटा शाखा बहाव एहि गामक पश्चिम नदियामीक काते-काते होयबाक प्रमाण आइयो मौजूद अछि। कुर्सों आ नदियामीक परिसीमन एहेन अछि जे दरिभंगा वा कोनो आनठाम लोक ‘कुर्सों-नदियामी’ नाम सँ बेसी जनैत अछि। ओना यैह परिकल्पना सँ एहि दुइ गाम मे कतेको सरकारी संस्थान जेना अस्पताल, पत्रालय, कन्य विद्यालय, आदिक स्थापना राज्य द्वारा भेल छैक।
सड़क मार्ग सँ ई गाम दरभंगा-दोनार-सोनकी-आशापुर-पकड़ी/मिलकी-नदियामी-कुर्सों-मधेपुर-फूलपरास (एनएच ५७) आ तहिना दरभंगा-सकरी-विदेश्वरस्थान-उजान-लगमा-सकतपुर-कैथवार-ककोढा-मछैता-कुर्सों-जयदेवपट्टी-तुमौल-घनश्यामपुर-लगमा-रसियारी सँ जुड़ल छैक। बाढिक असर सँ कतेको बेर ई दुनू मार्ग बाधित होइत रहलैक अछि। रेलवे सम्पर्क छोटी लाइन सँ उत्तर मे करीब १५ किलोमीटर पर लोहनारोड स्टेशन या ओतबे उत्तर झंझारपुर जंक्शन छैक, दक्षिण मे बड़ी लाइन सँ धेरुख (बेनीपुर) केर आसपास कोनो हाल्ट/स्टेशन अवस्थित छैक। एहि गामक नजदीकी बाजार, आशापुर, बेनीपुर, पाली, अलीनगर, मधेपुर, झंझारपुर, सकरी, दरभंगा, मधुबनी आदि छैक। तार्डीह प्रखंड सेहो एहि गाम सँ सटले ४ किलोमीटर उत्तर-पश्चिमकेर कोण मे छैक। गामहि मे उच्च विद्यालय, मध्य विद्यालय सेहो अवस्थित छैक। पलायन रोगक दंश सँ एहि गामक रंग भले कनेक उतरल बुझाइत हो, मुदा दुर्गास्थान आ अन्य रमणीय स्थानक सुन्दरता सँ ई सदा-सनातन चमकैत रहत ई तय छैक।


text:
अधिकारः बेटीवर्ग केर उन्नतिक आधार
– रितु झा, लेखिका/आकाशवाणी उद्घोषिका, जमशेदपुर
आनंदपूर्वक आर सुखमय जीवन जियबाक लेल प्रत्येक व्यक्ति केँ किछु स्वतन्त्रता तथा अधिकार केर आवश्यकता होइछ। अधिकार – जेकर अर्थ हम कहि सकैत छी, व्यक्ति केँ ओकर हितक हेतु देल गेल स्वाधीनता या फेर एहेन सुविधा जेकरा द्वारा ओ अपन व्यक्तित्व केर सर्वांगीण विकास करैत अपन जीवन केँ सुखी बना सकय।
अधिकार हमरा लोकनिक सामाजिक जीवन केर अनिवार्य आवश्यकता थीक, जेकर बिना व्यक्ति अपन व्यक्तित्वक विकास नहि कय सकैछ आर नहिये समाजक हितक हेतु कोनो उपयोगी सिद्ध भऽ सकैछ। ताहि लेल अधिकार केर अभाव मे मानव जीवनक अस्तित्व आर प्रगतिक कल्पना नहि कैल जा सकैछ।
कोनो देशक आत्मा, जेकर कोनो इतिहास अछि, ओकर भाव-भाषा ओतुका महिला समाज केर विकास, प्रगति, समृद्धि अपने आप परिचय दैत अछि।
राति बितला पर दिन – अन्हारक बाद प्रकाश अबैत अछि, जाहि काल मे अवनति केर स्थिति छल – ओतय आब उन्नतिक शिखर पर समय पहुँचि गेल अछि। समाज मे नव चेतना आबय लागल अछि आर नारी शिक्षा जतय नगण्य छल ओतहु आरम्भ भऽ चुकल अछि।
बेटीवर्ग माँ-बाप प्रति बेसी संवेदनशील होएत अछि। माँ-बाप सेहो बेटी प्रति स्नेह बढेलनि अछि। बेटा पढत तऽ एकटा घर केँ पढायत, बेटी पढत तऽ दुनू घर केँ खुशियाली आनत।
वर्तमान मे कोनो एहेन कार्यालय नहि अछि जतय लड़की (बेटी) अपन कार्यक्षमताक परिचय नहि दय रहल हो। ई सब होइतो भारतीय समाज मे किछु एहेन लोक अछि जे लड़कीक तूलना मे लड़का केँ प्राथमिकता दैत अछि। ओकर पालन-पोषण आर शिकषाक विशेष प्रबंध करैत अछि, लड़कीक विकासोन्मुखी प्रतिभाक उपेक्षा करैत अछि। ई एकटा अनुचित आर पक्षपातपूर्ण व्यवहार थीक, जे गलत अछि। हुनक सोचे एहेन बनि गेल अछि जे बेटा हमर बुढापाक सहारा बनत, बेटहि केर उज्ज्वल भविष्य पर हमरा लोकनिक बांकी जीवन निर्भर करैत अछि, बेटा मात्र वृद्धावस्था मे हमरा सबहक सेवा करत…. ई सब भ्रान्तिरूप रहितो दृढ विश्वासक रूप मे एहेन समाज केर मानसिकता बनल देखाएछ जतय बेटी प्रति विभेद कैल जाएछ। यैह लैंगिक विभेदक मूल कारक तत्त्व थीक जाहि पर हरेक समाज केँ सजगता सँ चिन्तन करबाक चाही।
बेटीक माता-पिताक धारणा किछु एहने बनि गेल अछि जे बेटी केँ पराया धन मानैत अछि, ओकरा चूँकि दोसराक घर जेबाक छैक, ओ हमर सेवा तखन कि करत… ओकरा तऽ अपन परिवार देखबाक छैक, अपन सासूर सम्हारबाक छैक… बेटीक भविष्य ओकर पति पर निर्भर करैत छैक… आदि! यैह चलते आइयो बहुत एहेन माय-बाप छथि जे बेटाक भविष्य पर, ओकर शिक्षा पर बेसी ध्यान दैत छथि। लेकिन यथार्थतः वर्तमान युग मे लड़का-लड़की एक समान अछि, ई प्रमाणित भऽ गेल अछि। जँ हमरा लोकनिक समाज सँ दहेज प्रथाक पूर्ण रूप सँ उन्मूलन भऽ जाय तऽ बेटीवर्गक सम्मान आर आत्मविश्वास आरो बढि जायत। अतः आजुक बदलल परिस्थिति मे लड़का-लड़की एक समान होयबाक धारणा केँ आरो बेसी दृढ बनेबाक आवश्यकता छैक।
समाज मे आत्मसम्मानक संग रहब, अपन हित-अहित केर पक्ष-विपक्ष मे बाजब, अपन इच्छानुसार कैरियर चुनब, उच्च शिक्षा प्राप्त करब, संपत्ति अर्जित करब व ओकरा खर्च करब आदि एहेन अधिकार थीक जे बेटीवर्ग केँ सेहो भेटबाक चाही। जेकर अभाव मे ओ उन्नति नहि कय सकैत अछि। ई सबटा बात अधिकार और विचार थीक जे बेटी सबहक लेल हेबाक चाही। लेकिन अफसोस जे आइयो, वर्तमान समय मे पर्यन्त, जखन हम सब अपन बराबरी पश्चिमी देश सँ करैत छी, अपन उन्नतशील होयबाक परिचय पूरा विश्व केँ दय रहल छी, ताहू समय मे भारतक बेटीक संग भेदभाव भऽ रहल अछि।
हमर प्रश्न अछि, समाजक ओहि वर्ग विशेष सँ जे आइयो बेटा आर बेटी मे अन्तर करैत अछि, कि….
- आखिर एहेन कि विशेष होएछ बेटावर्ग मे जे बेटीवर्ग मे नहि?
- आखिर हरेक क्षेत्र मे बेटीवर्ग सँ भेदभाव कियैक भऽ रहल अछि?
- आखिर हरेक बलिदान बेटिये सब केँ कियैक देबय पड़ैछ?
- आखिर बेटीक खुशी, ओकर सपना महत्व कियैक नहि रखैछ?
- आखिर कहिय धरि ओकरा सब केँ कमजोर आंकल जायत?
- आखिर ओ अपन माय-बाप वास्ते सहारा कियैक नहि बनत?
एहेन अनेक प्रश्न अछि जे आइयो अनुत्तरित अछि, जेकर जबाब हमरा सबकेँ तकबाक अछि।
आइ बेटी सब सेहो शिक्षित अछि, ओहो अपन माय-बापक सेवा कय सकैत अछि, हुनकर भरन-पोषण करैत देखभाल कय सकैत अछि। आर्थिक रूप सँ अपन जन्मदाताक सहायता कय सकैत अछि। बेटी सब केँ सेहो अधिकार छैक जे अपन माय-बापक बुढापाक सहारा बनिकय हुनकर सेवा करय। आर ओ कय सेहो सकैत अछि। लेकिन हमरा सबहक परंपरा ओकरा पराया बना दैछ। अगर माता-पिता अपन बेटीकेँ बेटाक समान अधिकार आर स्वतन्त्रता देत तऽ ओहो बेटाक जेकाँ अपन उत्तरदायित्वक निर्वहन कय सकैत अछि। ई एक लड़कीक परिस्थिति, परिवेश आर ओकर अपन इच्छा पर भर पड़ैछ जे ओ अपन आजादी केँ कोन रूप सँ उपयोग करैत अछि। एहि मे शिक्षाक बड पैघ भूमिका होएत छैक।
हमरा लोकनिक परिवारक बेटी अगर शिक्षित आर आत्मनिर्भर होयत तऽ ओकरा सब जाहि कोनो घर मे पुतोहु बनिकय जायत ओतहु अपन उत्तरदायित्व केँ निभेबाक सामर्थ्य राखत, आर ताहि सँ ओकर मनोबल तथा आत्मसम्मान सेहो बनल रहत। बेटी नहि केवल अपन सासु-ससुर लेल अपन दायित्व निर्वाह करत बल्कि अपन जन्मदाता परिवार (नैहर) प्रति सेहो सहायक आर अर्निंग हैन्ड बनि सकैत अछि।
कनेक सोचू – अगर हरेक परिवारक बेटी शिक्षित होयत तऽ हरेक घरक पुतोहु सेहो शिक्षित और आत्मनिर्भर होयत, कियैक तऽ पुतोहु सेहो हमरा लोकनिक बेटिये थीक जे अपन कर्तब्य पूरा ईमानदारी आर प्रेमपूर्वक निबाहत। बेटी ओनाहू बहुत संवेदनशील और भावुक होएत अछि। कोमल हृदय आ नीक सोच राखयवाली बेटी, जेकरा वास्ते सासु-ससुर आ माय-बाप मे कोनो अन्तर नहि होइछ, ओ पूरा निष्ठा तथा प्रेमपूर्वक हुनक सेवा आ सम्मान करैत अछि।
वर्तमान समाज मे आइयो बहुते घर आ परिवार एहेन अछि जतय बेटीक जन्म लैते घरक लोक कहैछ जे ई तऽ परायाधन थीक, एक दिन केकरो आरक घर चलि जायत। बच्चहि सँ प्रायः हर बेटी एतबे सुनैत पैघ होएत अछि। लड़कीक माय-बाप सेहो ओकरा अनकर धन बुझैत अछि। ताहि कारण ओ अपन बेटी केँ अपन सम्पत्तिक उत्तराधिकारी नहि मानैत अछि, आर ओकरा सम्पत्ति मे कोनो हक तक नहि दैछ। एना कियैक आखिर…? कि ओ हुनक संतान नहि? कि ओ अपन बेटी सँ प्रेम नहि करैत छथि? ई बात हमरा बड खलैत अछि, ताहि सँ पूछि रहल छी हम एहेन गोटेक अभिभावक सँ… ओ अपन बेटी केँ अपना संपत्ति मे हिस्सा कियैक नहि देलनि? कि ओ हुनक सम्पत्तिक हकवाला नहि अछि? सबटा सम्पत्ति बेटे टा लेल कियैक? कि अपन बेटी सँ हुनका कोनो स्नेह नहि?
अहाँ केँ ई जानिकय आश्चर्य लागत जे ओहेन माता-पिता बड सरलता सँ उत्तर दैत छथि, “हम अपन बेटी सँ बहुत प्रेम करैत छी, आर ओकरा ओकर हक सेहो देलहुँ अछि। ओकर विवाह मे तिलक देलहुँ अछि। ओ ओकरे वास्ते रखने रही।“ यानि बेटीक विवाह पर दहेज देलनि माय-बाप आर से ग्रहण केलनि सासु-ससुर। कनेक सोचू! ओहि बेटी केँ कि भेटल? ओकर विवाह टा भऽ गेल, बस! आर कि भेटल ओकरा? आर किछु नहि! ई दहेज प्रथा एहेन कारण थीक जेकरा वजह सँ बेटी केँ अपन माता-पिताक संपत्ति मे अधिकार या कोनो हक-हिस्सा नहि भेटैत अछि। ई गलते टा नहि बहुत पैघ गलत बात भेल। माँ-बाप केँ चाही जे ओ अपन बेटी केँ दहेजक संग नहि, ओकरा अधिकारक संग – आत्मनिर्भर बनाकय विदाइ करय। अपन सम्पत्तिक किछु हिस्सा अपन बेटियो केँ दियय जाहि सँ ओ अपना केँ कमजोर आर पराया नहि बुझय।
आइ बेटी केँ कानून द्वारा सेहो संपत्ति राखब वा खरीदब वा उत्तराधिकारीक रूप मे सम्पत्ति प्राप्त करब आदिक अधिकार दय रहल अछि। सरकार द्वारा जे कानून बनायल गेल अछि ओ किछु एहि तरहक अछि….
- हिन्दू औरत केँ सम्पत्ति पर अधिकार ‘हिन्दू उत्तराधिकारी अधिनियम १९५६’ मुताबित भेटत।
- कोनो पुरुष केँ अपन पुरुष पूर्वज सँ भेटल संपत्ति खानदानी संपत्ति कहाएत अछि।
- बेटीवर्ग केँ खानदानी संपत्ति मे सँ खर्चा भेटबाक हक होइछ।
- कोनो हिन्दू पुरुष पुश्तैनी जायदाद पर अपन हिस्साक वसीयत लिख सकैत अछि।
- लेकिन अगर वसीयत नहि लिखने हो तऽ ओकर पुश्तैनी जायदाय केर अपन हिस्सा मे ओकर पत्नी, माँ, बेटी, बेटा, विधवा पुतोहु तथा मृत संतानक संतान केँ बराबर-बराबर केर हक होइछ।
- तहिना ओकर अपन कमाई कैल संपत्ति मे सेहो ओकर पत्नी, माय, बेटी, आर बेटाक बराबर-बराबर केर अधिकार होइछ।
- महिलाक हिस्सा ओकर अपन थीक आर ओ ओकरा जे चाहय से कय सकैत अछि।
- कोनो औरत चाहय तऽ ओकरा बेच सकैछ, चाहय तऽ केकरो दय सकैछ या वसीयम मे केकरो नामे छोड़ि सकैछ।
कानून केर एहि नियम केँ अगर पूरे ईमानदारी सँ पालन कैल जाएत अछि तऽ हमरा सबहक बेटी केँ ओकर अधिकार अपने-आप दिया देत। बेटीवर्त एतेक नीक होएत अछि जे ओकरा अपन माय-बाप, भाइ – सब सँ उचित प्रेम रहिते टा अछि, जाहि सँ ओ कहियो हिनका सब सँ किछु मंगबो नहि सकैत अछि, ओकरा तऽ बस प्रेम आर अपनत्व केर अनुभूति टा चाही, बाकी किछुओ नहि। परञ्च ई ओकरा माता-पिताक कर्तब्य थीक जे ओ सब ओकरा शिक्षित आर आत्मनिर्भर बनबैथ – संगहि संग अपन बेटी केँ ओकर अधिकार जरुर दैथ।
मैथिली जिन्दाबाद पर हरेक लेखक संग एकटा हिन्दी कविताक संग हम अपन विचार रखैत आबि रहल छी। आजुक एहि लेखक संग, हमर ई कविता पाठक लेल प्रस्तुत अछि। अपन मूल्यवान् विचार आ सुझाव जरुर पठायल करब।
बेटी का विश्वास
लक्ष्मी कहा किसी ने मुझे
किसी ने कहा अन्नपूर्णा
बेटी हूँ मैं किसी की
कोई कहता है माँ
अर्धांगिनी हूँ, बहू हूँ
और किसी की हूँ बहना
नाम अनेकों मिले मुझे
पर मेरा अस्तित्व है कहाँ
ईश्वर की अनुपम कृति हूँ
सृष्टि रचयिता हूँ कहलाती
कोमल हूँ कमजोर नहीं मैं
कर सकती हूँ मैं भी सबकुछ
ये विश्वास हूँ दिलाती
बना लूँ अगर अपनी पहचान
मिले मुझे भी प्रतिष्ठा और सन्मान्
देकर देखो मेरा अधिकार
बेटों सा करो मुझे स्वीकार
भक्ति और सेवा से अपनी
सारे दुःख हर सकती हूँ
मैं भारत की बेटी
बेटों के समान बन सकती हूँ…
रितू झा


text:
पटना, मिथिला मिरर : बिहार मे प्रस्तावित चुनाव केँ ल’ गहमागहमी चलि रहल अछि। एहि बीच एकटा पैघ खबरि सामने आबि रहल अछि जे बिहारक पुलिस महानिदेशक गुप्तेश्वर पांडे द्वारा स्वैच्छिक सेवानिवृत्ति लेल देल गेल प्रार्थना पत्र केँ राज्यपाल स्वीकार क’ लेलनि अछि। गृह विभाग द्वारा जारी अधिसूचना केँ मुताबिक हुनक आवेदन स्वीकार क’ लेल गेल। आ फिलहाल ए.के सिंघल के प्रभार देल गेल अछि। मतलब साफ अछि जे पांडे अपन जिनगीक दोसर पारी राजनीति मे शुरू करय जा रहल छथि। बतादी जे गुप्तेश्वर पांडे 1987 बैचक आईपीएस अधिकारी छलथि। पुलिस सेवाक बाद राजनेताक रूप मे हुनक पारी केँ आब शुरुआत भ’ गेल। गुप्तेश्वर पांडेय डीजीपीक पद सँ स्वैच्छिक सेवानिवृत्ति ल’ चुनाव लड़य वला बिहारक पहिल अधिकारी छथि।
Bihar Governor approves the request of Director General of Police (DGP) Gupteshwar Pandey (in file pic), seeking VRS from services. pic.twitter.com/VNX58mSx2C
— ANI (@ANI) September 22, 2020
गुप्तेश्वर पांडेय अपन बेबाकी लेल जानल जाइत छथि। पैछला किछु दिन सँ चर्चाक केंद्र बनल छलाह। बिहारक युवा लोकनिक बीच जबरदस्त फैन फॉलोइंग छनि। 31 जनवरी 2019 केँ हिनका बिहारक पुलिस महानिदेशक पदक जिम्मेदारी देल गेल छल। 28 फरवरी 2021 क’ हिनक कार्यकाल पूरा होई वला छल। मुदा पाँच महिना पहिने स्वैच्छिक सेवानिवृति ल’ राजनीतिक जीवन मे भाग्य अजमेता एहन संकेत भेट रहल अछि। बतौर आईपीएस अधिकारी गुप्तेश्वर पांडेय 33 सालक कार्यकाल पूरा क’ चुकल छथि। पुलिस अधीक्षक सँ ल’ डीआईजी, आईजी आ एडीजी बनबा धरि राज्यक 26 जिला मे काज क’ चुकल छथि।
सियासी गलियारा सँ भेट रहल खबरि केँ मुताबिक विधानसभा चुनाव मे गुप्तेश्वर पांडेय केँ बक्सर या भोजपुरक कोनो सीट सँ एनडीएक उम्मीदवार बनाओल जा सकैत अछि। एहि बातक प्रबल संभावना अछि जे पांडे बक्सर सँ चुनावी मैदान मे उतरताह। किएक त’ पैछला 5-6 दिन सँ लगातार बक्सर मे कैंप क’ रहल छलथि।


text:
मिथिला मिररः बिहारक जल संसाधन सह सूचना एवं जनसंपर्क मंत्री संजय कुमार झा आगामी 26 आ 27 अक्टूबर कऽ कमला यात्रा पर रहता। एहि यात्राक शुभारंभ 26 अक्टूबर कऽ मधुबनी जिलाक बाबूबरही प्रखंडक ऐतिहासिक पिपराघाट सँ शुरू हैत जखन कि एकर समापन मधुबनी सँ दरभंगा जिला होइत समस्तीपुर जिलाक फुहिया मे जा संपन्न हैत। ई यात्रा विभिन्न पड़ाव होइत अपन गणतव्य धरि पहुँचत। पिपराघाट सँ शुरू भऽ ई यात्रा क्वारपट्टी, समिया ढलान, रही टोल, कैथवार, ठेंगहा, रसियारी, बाथ, कोठराम, केवटगामा होइत फुहिया धरि पहुँचत।
यात्राक की अछि उद्देश्य ?
अपने केँ जनतब हैत जे लगभग प्रत्येक बरख कमला मे बाढ़ि आएब आम बात छल आ ओहि सँ कमला नदीक दुनू छहर पर जगह-जगह कटान सँ जान-मालक व्यापक नुकसान होइत छल। हाजारों एकड़ खेती सभ साल बाढ़ि सँ प्रभावित होइत छल आ सरकारी राजस्वक सेहो भारी नुकसान होइत छलैक। एकटा बात लोकक बीच अत्यधिक प्रचलित छल जे जल संसाधन विभाग लूट-खसोट बला विभाग अछि आ एहिठाम जखन बाढ़ि अबैत छैक तँ विभागक अधिकारी सभक चाँदी भऽ जाइत छनि। एहन तरहक मिथक केँ तोड़बाक लेल मुख्यमंत्री नीतीश कुमार आ जल संसाधन मंत्री संजय कुमार झा चरणबद्ध तरीका सँ कमला नदीक दुनू छहरक ऊँचीकरण, सुदृढिकरण आ पक्कीकरण कार्यारम्भ पैछला बरख दिसंबर मे जयनगरक डीबी काॅलेज सँ कयने छलाह। पिपराघाट सँ ठेगहा धरि 40-40 किलोमीटर दुनू छहरक लेल 325.12 करोड़ टकाक राशि आबंटित कयल गेल छल। बाद मे एकर विस्तार ठेंगहा सँ रसियारी धरि कयल गेल आ एहि दूरीक लेल धनराशिक आवंटन सेहो अगल सँ कयल गेल अछि।
कतेक प्रगति पर अछि काज ?
पिपराघाट सँ ठेंगहा धरि दुनू छहरक ऊँचीकरण, सुदृढिकरणक काज लगभग संपन्न भऽ चुकल अछि आ आगूक काज प्रगति पर अछि। जाहि तरहेँ छहरक सुदृढिकरण कयल जा रहल अछि ओहि सँ ई प्रतीत भऽ रहल अछि जे जखन एहि छहरक पक्कीकरण हैत तखन आम लोक केँ एकटा उत्कृष्ट वैकल्पिक सड़क सेहो भेट जेतै। यात्रा सुगम भेलाक संग-संग छहर पर जखन व्यापक रूपेँ यातायातक परिचालन शुरू हैत तखन छहर मे मूष लागब आ शियार द्वारा बिल बना छहरकेँ नुकसान करबाक जे पुरान परंपरा छल ओ पूर्णरूपेँ बंद भऽ जायत। छहरक काते-काते व्यावसायक सेहो एकटा नमहर विक्लप बाट ताकि रहल अछि।
यात्राक पाछू कोन-कोन चीजक राखल गेल अछि ध्यान ?
एहि यात्रा मे बाढ़िक स्थायी निदानक परिकल्पना अछि कारण मिथिला आ बिहारक अधिकांश नदीक उद्गम स्थल नेपाल सँ अछि आ ओकरा कारणेँ दुनू कातक नदी केँ लिंक करैत बीचक नोमैंस लैंड बला नदी पर सेहो काज कयल जा रहल अछि। दुनू कातक नदीक लिंकिंग भेला सँ बाढ़िक जे भयावह स्थिति अछि ओहि सँ व्यापक रूपेँ निदान हैब संभव अछि। जल संसाधन विभाग, बिहार सरकार आब एहि बात पर विचार कऽ रहल अछि जे कमला मे उड़ाहीक लेल बालूक खननक प्रक्रिया आम लोकक लेल कम टका पर खोलल जाए जाहि सँ खनन माफियाक साम्राज्य समाप्त हैत आ आम लोक सहजता सँ बालूक प्रयोग कऽ सकता आ ओहि सँ सरकारक राजस्व मे सेहो वृद्धि हेतैक। एहि यात्रा मे जगह-जगह जनसंवाद कार्यक्रम राखल गेल अछि जाहि सँ आम लोकक जे समस्या छनि ओकरा सहजता सँ जानल जा सकैत अछि आ ओहि पर न्यायोचित कार्रवाइ सेहो हैत। छहरक रास्ता सँ ई यात्राक मुख्य उद्देश्य मे एकटा अहम बात इहो अछि जे एखन तक जे विभागीय काज भेल अछि ओकर गुणवत्ता की छैक सेहो मंत्री अपना आँखि सँ देखता आ ओहि मे जँ कोनो कमी रहत तकर निष्पादन सेहो कयल जायत। यहि यात्रा सँ क्षेत्र मे सिंचाइ व्यवस्था केँ कोना आओर बेहतर अनाओल जाए एहि पर विशेष ध्यान देल जा रहल अछि। गौरतलब अछि जे जल संसाधन सह सूचना एवं जनसंपर्क मंत्री एहि यात्रा मे हुनक विभाग सँ जुड़ल विभिन्न अधिकारी लोकनिक टीम सेहो संग रहतनि जाहि सँ आम लोक सँ जे बात निकलि कऽ आयत ओहि अमल होयबाक पूर्ण संभावना व्यक्त कयल जा रहल अछि।
दू दिनक कमला यात्रा पर 26 आ 27 तारीख कऽ रहता जल संसाधन मंत्री संजय कुमार झा
मिथिला मिररः बिहारक जल संसाधन सह सूचना एवं जनसंपर्क मंत्री संजय कुमार झा आगामी 26 आ 27 अक्टूबर कऽ कमला यात्रा पर रहता। एहि यात्राक शुभारंभ 26 अक्टूबर कऽ मधुबनी जिलाक बाबूबरही प्रखंडक ऐतिहासिक पिपराघाट सँ शुरू हैत जखन कि एकर समापन मधुबनी सँ दरभंगा जिला होइत समस्तीपुर जिलाक फुहिया मे जा संपन्न हैत। ई यात्रा विभिन्न पड़ाव होइत अपन गणतव्य धरि पहुँचत। पिपराघाट सँ शुरू भऽ ई यात्रा क्वारपट्टी, समिया ढलान, रही टोल, कैथवार, ठेंगहा, रसियारी, बाथ, कोठराम, केवटगामा होइत फुहिया धरि पहुँचत।


text: शनि दिन आयल महाभूकम्पक परिणामस्वरूप सागरमाथा (माउन्ट एवरेस्ट) केर पर्वतारोही पर सेहो खतरनाक बर्फक बाढि (एवलान्च) सँ गूगल केर कार्यकारी निर्देशक डान फ्रिडिनबर्ग सहित करीब १९ जन विदेशी शैलानी, पर्वतारोही आ सहयोगी शेर्पा लोकनिक मृत्यु होयबाक दुखद समाचार भेटल अछि। डान फ्रिडिनबर्ग केर मृत्युक खबैड़ गूगल द्वारा सेहो पुष्टि कैल जा चुकल अछि। अन्य दर्जनों पर्वतारोही व फँसल लोक केँ हेलिकोप्टर द्वारा उद्धार करबाक प्रक्रिया आइ दिन भरि चलल। बेस एक तथा दुइ मिलाकय कुल २१० लोक पर्वतारोहण मे रहबाक जानकारी भेटल अछि। करीब ६१ जन घायल अवस्था मे नेपालक राजधानीक विभिन्न अस्पताल मे भर्ती करायल जा चुकल अछि। गूगल केर निर्देशक सहित कुल चारि जनकेर टोली आ किछु डक्युमेन्ट्री फिल्मकेर निर्माता सहित अन्य टोली सेहो मृतककेर सूची मे पड़बाक समाचार अछि।


text:
व्याकरण (Grammar)
1.1 परिभाषा
व्याकरण ओहि शास्त्रकेँ कहल जाइत अछि जाहिमे भाषा शुद्ध करबाक नियम बनाओल गेल हो। कोनो भाषाक अंग-प्रत्यंगक विश्लेषण तथा विषेचन व्याकरण कहबैछ। व्याकरण ओ विधा थिक, जकरा द्वारा कोनो भाषा शुद्ध शुद्ध बाजल, पड़ल आ' लिखल जाइत अछि। एहिमे कोनो भाषाक पढ़बाक, लिखबाक आ' बजबाक निश्चित नियम होइत अछि। भाषाक शुद्धता आ' सुन्दरताक लेल व्याकरणक नियमक पालन करव आवश्यक तेँ व्याकरण भाषा अध्ययनक महत्त्वपूर्ण अंग थिक ।
व्याकरण ओ विधा थिक, जकरा अन्तर्गत लोक आ' साहित्यमे प्रयुक्त भाषाक स्वरूप, ओकर गठन तथा प्रकार, ओहिमे परस्पर सम्बन्ध आ रचना विधान एवं रूप परिवर्तनक विवेचन कएल जाइत अछि। अर्थात् भाषा संबंधी नियमसँ सम्बद्ध पोथीक नाम व्याकरण थिक । दोसर शब्दमे, जाहि शास्त्रमे शब्दक शुद्ध रूप आ' प्रयोगादिक नियमक निरूपण होइछ, ओकरा व्याकरण कहल जाइत अछि। अतः मैथिली व्याकरण ओ भेल जाहिसँ मैथिली भाषा शुद्ध शुद्ध बाजल, लिखल आ पड़ल जा सकैछ।
व्याकरणक 'शब्दानुशासन' सेहो कहल जाइत अछि, जे कोनो भाषाक शब्द सम्बन्धी अनुशासन करैत अछि जाहिसँ ई बोध होइत अछि, जे कोन शब्दक कोन तरहँ प्रयोग होमक चाही। भाषामे शब्दक प्रवृत्ति अपनहि रहेछ, व्याकरणक कहलासँ शब्द नहि चलैत अछि। मुदा, भाषाक प्रवृत्तिक अनुसार व्याकरण शब्द प्रयोगक निर्देश दैत अछि। व्याकरण भाषापर शासन नहि करैत अछि, ओकर स्थिति प्रवृत्तिक अनुसार लोकलक्षण करैत अछि आ ' भाषा जेना चलैत अछि तकरा वैयाकरणलोकनि ओकर प्रवृत्तिक आधारपर नियमबद्ध क' दैत छथि, जे 'व्याकरणशास्त्र' कहबैत अछि।
स्रोत: मैथिली भाषाविज्ञान (डॉ. विजयेन्द्र झा)


text:
समस्तीपुर। 06 दिसम्बर। समस्तीपुर रेलमंडल म' ट्रेन सभ पर आतंकी हमला केर आशंका जताओल जे रहल अछि। जाहि कारण सँ मंडल सुरक्षा आयुक्त हाई अलर्ट जारी केना अछि। इंटेलिजेंस विभाग आय बाबरी विध्वंस केँ बरसीक कारण सँ ट्रेन व स्टेशन सभ पर आतंकी कार्रवाई केर आशंका जतौलन्हि।
अपने क' बता दी कि हालही मेँ मुजफ्फरपुर सँ पोरबंदर तक चलै बला पोरबंदर एक्सप्रेस (बापूधाम एक्सप्रेस) क' बम सँ उड़ेबाक धमकी भेटल छल। धमकी देबै बला फोन पर खुद क' पाकिस्तान केँ आतंकी बतेना छल। ओहिक मद्देनजर रेलवे सुरक्षा बल केँ महानिदेशक ट्रेन केँ रूट पर चौकसी रखबाक निर्देश देलन्हि अछि।
आतंकी कार्रवाई केर आशंका क' देखैत समस्तीपुर मंडल म' हर जगह ट्रेन व स्टेशन सभ पर बढाओल गेल अछि। ऐहिक अलावा रेल ट्रैक व पुल -पुलिया केर सेहो गहन जांच कायल जे रहल अछि। एहि बीच पुलिस ओहि कथित पाकिस्तानी आतंकी केर पता लगेबा म' जुटल अछि जे पोरबंदर एक्सप्रेस क' उड़ेबाक धमकी देना छल।


text:
विशेष संपादकीय
– विजय महापात्रा, महिषी, सहरसा,
(अतिथि संपादक)
परिवर्तन रैली केँ संबोधित करैत देशक प्रधानमंत्री नरेन्द्र भाई मोदी १८ अगस्त २०१५ केँ सहरसाक पटेल मैदान मे अपन भाषाण मे कहलनि जे नया बिहार बनेवा लेल हम समस्या सँ पहिने समाधान खोलि लेने छी तकरे कारण अछि जे बिहार विकासक लेल आय हम सवा लाख करोड़ रुपया आर्थिक पैकेज केर घोषणा आराक जनसभा मे कएल। मैथिली मे अपन भाषणक शुरु करैत पहिने ओ कहलनि जे आय हम मिथिलाक पुण्य भूमि पर गदगद छी आ अहाँ सबकेँ प्रणाम करैत छी।
अपन ओजस्वी विचारक संग ओ कहलनि जे सात साल पहिने कुसहा त्रासदीक शिकार ३५ लाख परिवारक दु:खमे अपन सहभागिताक लेल हम गुजरा सरकार दिशि सँ पाँच करोड़ रुपयाक राहत राशि वर्तमान सरकारक प्रधान केँ पठेने रही जे ओ अपन अहंकार केर कारण ओ राशि हमरा घूमा देलनि। जखन कि ओ राशि मे गुजरात मे रहनिहार बिहारक जनताक भागीदारी सेहो छल। जनता सँ प्रश्न करैत माननीय प्रधानमंत्री कहलनि कि एक भाय अपन दोसर भाय केँ दु:खक घड़ी मे संग देबा लेल ठाढ होएत छथि आ दोसर भाय ओकर अनादर करैत छथि तँ कि ओकर अहंकार नहि तऽ आर दोसर कि भऽ सकैत अछि।
पटेल मैदान मे खचाखच भरल भीड़ केँ सम्बोधित करैत ओ कहलनि जे वर्तमान सरकार देश भक्तक एकटा एहेन सिपाही जे भ्रष्टाचारक खिलाफ आवाज उठेनिहार बिहारक सपुत जयप्रकाश नारायणक हत्यारा (काँग्रेस) केर संग मिलि आगामी चुनाव लड़बाक लेल हाथ मिलाकय अपन दाग केँ छुपेबा मे लागल अछि, कि अहाँ सब कहू जयप्रकाश नारायणक बिहारक प्रति बलिदान जकरा तत्कालीन प्रधानमंत्री स्व. श्रीमती इन्दिरा गाँधी जेल मे डालिकय हुनका बीमार कय देलक, हुनक अपराधक विषय मे अहाँ महागठबंधन सरकारक गद्दी पर बैसल राजनेताकेँ पूछियौ जे कि हुनक अपराध ई लोकनि साबित कय सकैत अछि।
प्रधानमंत्री नरेन्द्र भाय मोदी वर्तमान सरकारक जंगलराजक संकेत दैत कहलनि जे जनबरी २०१५ मे बिहार मे अपराधिक घटना १३,८०८ छल जे जून मे बढिकय १८,५०० भऽ गेल। हत्या ३६५ केँ पार कय ४६७ भऽ गेल आ दंगा ८६६ केँ पार कय १४९७ भऽ गेल। एहि प्रकार सँ देखल जाय तँ बिहारक जनताक लेल खतराक घंटी बाजि गेल अछि। एहि सँ बचबाक लेल मात्र एक उपाय अछि जे बिहार मे परिवर्तन आवश्यक अछि।
वर्ष २०१४ केर जिक्र करैत ओ कहलनि जे अहाँ सबहक अपार समर्थन सँ भारत मे हमर सरकार बनल छल। एक बेर फेर सँ कोसी अपन भयावह रूप धारण करबाक लेल नेपाल मे जलक एकटा भण्डार बनाबय लगलीह, हमरा एहि बातक सूचना भेटल आ हम नेपालक यात्रा कय केँ नेपाल सरकार सँ बात केलहुँ आ कुसहा त्रासदीकेर दोबारा संकटकेँ टालबाक लेल जलभण्डारक स्थल सँ कएकटा टुकड़ा मे ओकरा यत्र-तत्र मार्ग मे परिवर्तित कय संकट केँ टालबा मे सफलता हासिल कएल। जखन हम दिल्ली सँ नेपालक बगलक प्रदेश बिहारक वर्तमान राजनेता लोकनि केँ नेपालक संग एहि संकट केँ दूर करबाक लेल पहल हेतु संकेत देने रही। जँ बिहार सरकारक आस मे हम रहितहुँ तऽ जहिना कुसहा मे अपन सम्बन्धी केँ लाभ देबाक लेल बाँध तोड़ल गेल छल तहिना फेर सँ ओकर पुनरावृत्ति भऽ जएतें।
एनडीए केर पक्ष मे प्रधानमंत्री पूर्व अपन सम्बोधन मे बिहार पूर्व केन्द्रीय मंत्री सी. पी. ठाकुर कहलनि जे माननीय प्रधानमंत्री नरेन्द्र भाय मोदी सँ पहिने प्रधानमंत्रीक रूप मे श्री अटल बिहारी वाजपेयी मिथिलाँचलक जनता केँ दुइ भाग मे बँटल मिथिला केँ एक करबाक लेल भपटियाहीक नजदीक कोसी नदी पर महासेतु बनेबाक शिलान्यास कएलनि, जकर नाम भारती-मण्डन राखल जाएत। पटेल मैदान मे उपस्थित एनडीए समर्थित जनताकेँ अपन-अपन संभाषण मे खगड़ियाक सांसद महबूब अली केसर, पूर्व सांसद विश्वमोहनजी, पूर्व सांसद अररिया प्रदीप सिंह, पूर्व सांसद कटिहार निखिल कुमार चौधरी, पूर्व सांसद देवेन्द्र प्रसाद यादव, पूर्व सांसद पुर्णियां उदय नारायण सिंह उर्फ पप्पू सिंह, सांसद दरभंगा कीर्ति झा आजाद, सांसद मधुबनी हुकुमदेव ना. यादव, शकुनि चौधरी, संसद नित्यानंद राय, पूर्व सांसद आ पूर्व केन्द्रीय मंत्री शहनवाज हुसैन, सांसद झंझारपुर वीरेन्द्र चौधरी, प्रदेश भापजा अध्यक्ष मंगल पाण्डेय, पूर्व मुख्यमंत्री जीतनराम माझी आदि सेहो कहलनि जे बिहारक विकास तखनहि संभव अछि जखन जनता आगामी चुनाव मे बिहार मे परिवर्तनक हुंकार भरताह आ एनडीए केँ संग देताह।
परिवर्तन रैलीक सबसँ पैघ उपलब्धि रहल जे माननीय प्रधानमंत्री पहिले अपन भाषण मैथिली मे आरंभ केलनि आ पहिले बेर कोसीक धरतीपर प्रधानमंत्रीक रूपमे भगवती उग्रताराक प्रतिमा, प्रतीक चिह्न स्वरूप हुनका भेंट कैल गेल।


text:
भगवान श्रीकृष्ण केर जन्मदिवस विशेष
श्रीकृष्णः शरणं मम!
श्रीकृष्ण गोविन्द हरे मुरारे हे नाथ नारायण वासुदेव!!
हरे कृष्ण हरे कृष्ण कृष्ण कृष्ण हरे हरे।
हरे राम हरे राम राम राम हरे हरे॥
कृष्ण एक – चरित्र अनेक! जन्म सँ मरण धरि श्रीकृष्ण सँ हम मानव लेल सन्देशे सन्देश भेटैत अछि। हुनका भगवानक अवतार कहल जाइत अछि। कारण ओ अपन कतेको रास चमत्कारिक कृतित्व सँ लोक केँ मुग्ध कय देलनि। हुनक चमत्कारिक प्रस्तुति केर चर्चा लेल छोट-मोट लेख नहि, बड पैघ महाकाव्य आ ग्रन्थादिक रचना कयल जा चुकल अछि। कृष्ण जीवन पर आधारित रासलीला सँ महाभारतक नायक अर्जुनक सारथि व पांडवक सलाहकार संग-संग यादव सम्राज्यक महानायक द्वारकाधीश आदि अनेकों रूप मे कथा-वृत्तान्त सभक चर्चा सरेआम आ नित्य भेल करैत अछि। आब केवल हिन्दुस्तान व नेपाल जेहेन हिन्दू देश मात्र मे नहि बल्कि युरोप, अमेरिका, आस्ट्रेलिया, एशियाक विभिन्न मुल्क सब मे सेहो कृष्णचरित्रक बखूबी वर्णन संग ‘इस्कौन’ द्वारा ‘कृष्णभाव’ जेहेन गम्भीर दर्शन सँ जन-जन केँ जोड़ल जा रहल अछि।
पूर्व मे एक बहुत बेहतरीन लेख पढ़ने रही, अनुवाद अपनहुँ सब लग रखने रही, श्रीकृष्णक दिनचर्या सँ हम मानव केँ कि सब शिक्षा लेबाक चाही ताहि बात अति मननीय लेख छल। एहि लेख मे भगवान् श्रीकृष्ण भोरे सुति-उठि केना-केना अपन दैनिकी जियैत रहथि ताहि मे अद्भुत आ अनुपम सन्देश छल। एक राजाक रूप मे हुनका द्वारा नित्य ब्राह्मण केँ गौ दान करबाक, प्रजाहित लेल राजकाज मे पूर्ण सजगताक संग मंत्री लोकनिक संग मंत्रणा आ कार्य निष्पादनक शैली, दीन-असहाय आ कमजोर प्रति हुनक विशेष सद्भाव सहित अपन समस्त सम्बन्धी आ रानी-महारानी-पटरानी आदिक प्रति समान स्नेहभाव आदिक महत्वपूर्ण विवेचनात्मक लेख सच मे आह्लादित आ प्रेरित कयलक हमरा। अपने सब मैथिली जिन्दाबाद पर आइयो पढि सकैत छी।
हमर पिता नित्य डायरी लिखैत छलाह। डायरी मे स्वाध्याय सँ प्राप्त अपन आध्यात्मिक समझ सेहो बेसीकाल व्यक्त कयल करथि। अपन सत्संगक महान नेता लोकनिक महावाक्य सब सेहो बेर-बेर प्रयोग करथि। एक ठाम लिखने छलाह – एहि संसार मे सब सँ पैघ मंत्र अछि “श्रीकृष्ण नाम सुमिरन”, ऊपर हम वैह लिखने छी। महामंत्र पर हमर शोध कहैत अछि जे आस्था आ श्रद्धा सँ अहाँ जाहि कोनो नाम केर जप, कीर्तन, भजन, मनन आदि जेना करू, वैह फलदायी भऽ सकैत अछि। भाव ई राखू जे ताहि सब मे केवल परमपिता परमेश्वर निहित छथि। हुनका राम बुझू, कृष्ण बुझू, जिसस बुझू, मोहम्मद बुझू – जेना चाही तेना बुझू। चूँकि ओ एहि अनन्त ब्रह्माण्डक रचयिता छथि, स्वयं केहेन स्वरूप आ कोन लोक मे केना हेता ताहि ठाम धरि हमर-अहाँक नजरि कम सँ कम एहि मानवीय रूप व दृष्टि सँ त बोधगम्य नहिये टा अछि… हँ हमर-अहाँक अन्तर्दृष्टि सँ ब्रह्म केर ब्रह्माण्डक भ्रमण कय सकैत छी, ब्रह्माजीक निर्धारित एक निश्चित स्वरूपक चिन्तन सेहो कय सकैत छी। तेँ, श्रीकृष्णक जीवनी आ हुनक गीतारूपी सन्देश पर आश्रित रहि शरणागत भक्त केर रूप मे जीवन जीबि सकैत छी। अस्तु!
आजुक दिवस ‘कृष्णाष्टमी’ हमरा सभक लेल शुभ हुए, लोककल्याण हो, तेँ हरेक वर्ष आजुक दिन केँ विशेष रूप सँ सेलिब्रेट करैत छी। ॐ तत्सत्! हरिर्हरिः!!
हरिः एव हरः!!


text:
इंदौर - पटना रेल हादसा म' मलबा सँ निकालल गेल आर शब, मृतक केर संख्या 142 भेल
पटना। 21 नवम्बर। कानपुर देहात जिला के पुखरायां म' कैल्ह भेल इंदौर - पटना एक्सप्रेस हादसा केँ बाद मलबा हटेबाक दौरान ओहि सँ नौ आर शव भेटबाक संगे हादसा म' मृतक केर संख्या बाढिकेँ 142 भ' गेल अछि। हादसा के बाद बचाव अभियान हालांकि समाप्त भ' चुकल अछि लेकिन मलबा हटेबाक क्रम एखनहुँ जारी अछि।
कैल्ह रविवार दिन करीब तीन बजे भेल एहि हादसा म' रेलगाड़ी के 14 डिब्बा पटरी सँ उतैर गेल छल। एहि दुर्घटना म' एखन घरी 142 लोगक शव निकालल जे चुकल अछि भारी संख्या म' लोग घायल छैथ। मृतक म' सेँ 110 लोगक पहचान कायल जे चुकल अछि आर 97 शव परिजन क' सौंप देल गेल अछि।
कानपुर के आईजी जकी अहमद कहला कि रेलगाड़ी के जे एक डिब्बा बुरी तरहे क्षतिग्रस्त अछि ओहि म' किछ मानव अंश नजर आबि रहल अछि। एहि डिब्बा म' कियो जीवित नहि बचल छल। आगा ओ कहला की मलबा म' नौ आर शव भेटल अछि। मलबा म' आर शव दाबल होयबाक आशंका से इनकार नहि कायल जे सकैत अछि।
बचाव अभियान खत्म भ' चुकल अछि आर दुर्घटनाग्रस्त डिब्बा सभ क' पटरी सँ हटा देल गेल अछि। हालांकि रेल यातायात पटरिय सभक मरम्मत भेलाक बादे शुरूभ' सहक। फिलहाल एखन रेलवे इंजीनियर मरम्मत के काज म' जुटल छैथ।


text:
नवका- पुरनका लेख सर्च करु...
प्रेस क्लब ऑफ इंडिया
दिल्ली मे भेल प्रेस क्लब ऑफ इंडिया के चुनाव मे हमर पैनल कामयाब नहि भ पाएल. पुष्पेंद्र कुलश्रेष्ठ आओर परवेज अहमद के पैनल फेर सं जीत गेल. हमर नदीम-केसरी पैनल भने चुनाव नहि जीतल मुदा टक्कर कांटा के रहल. कई बेर त लागल जे एहि बेर सत्ता बदलि जाएत. किएक त पुष्पेन्द्र पैनल लगातार चारिम बेर सत्ता पर काबिज भेल अछि. कई बेर एहन भेल जे अंतर एक–दू के रहल. खैर अहां सभ के नीक समर्थन मिलल. एहि लेल अहां सभ के बहुत-बहुत धन्यवाद. छठ नहि रहैत त अहां सभक किछ आओर वोट मिलैत आओर तखन नजीता किछ आओर भ सकैत छल. चलु एहि बेर नहि अगिला बेर सही.
बेस्ट ऑफ लक...
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
नवका- पुरनका लेख सर्च करु...
कांग्रेस एतेक लाचार किएक ?
मराठी नेता शरद पवार होताह या प्रफुल्ल पटेल. अशोक चव्हाण या विलासराव देशमुख. बाल ठाकरे या राज ठाकरे. सभ अपना छोड़ि देश के सोचबे नहि करय छथिन्ह. ई मराठी नेता सभ केन्द्र के लेल सेहो सिरदर्द बनल छथिन्ह. राज ठाकरे... बाल ठाकरे मराठी मानुस के लsक उत्तर भारतीय के खिलाफ जहर उगलि रहल छथिन्ह. देश के भाषा.. क्षेत्र के नाम पर बांटय के कोशिश कs रहल छथिन्ह. कांग्रेसी सरकार लाचार अछि. शरद पवार जहां आटा...चाउर... दाल... सब्जी...चीनी के बाद आब दूध के दाम बढ़ाबय मे लागल छथिन्ह ओतहि प्रफुल्ल पटेल एयर इंडिया आओर इंडियन एयरलाइंस के खटिया ठाड़ कs देलखिन्ह. जहां महंगाई सं करोड़ों गरीब लोक मरि रहल अछि ओतय विमानन कंपनी सं सरकार के अरबों रुपया के नुकसान भ रहल छनि. आओर एहि सभ पर केंद्र के मनमोहन सरकार आंखि मुंदने अछि. यूपीए प्रमुख सोनिया गांधी जी एकरा कतेक बर्दास्त करथिन्ह? महंगाई.. क्षेत्रीयता...जाति... भाषाई राजनीति राहुल गांधीके राह के कठिन बना सकैत अछि. अहां के कि लगैत अछि कि शरद पवार...प्रफुल्ल पटेल जैसन नेता के केंद्र मे बनल रहबाक चाही? अपन राय जरूर भेजु.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
आभा झा।
#बरियाती #
अपन सबहक मिथिला में बरियाती के देवता के समान मानल जाइत छैक तैं हुनकर स्वागत में कोनो कमी नहिं होइत छैन।एक समय मिथिलांचल में सौराठ सभा काफी लोकप्रिय छल जाहि ठाम योग्य युवक अपन परिवार के संग उपस्थित होइत छल आर कन्या पक्ष ओहि ठाम अपन कन्या लेल योग्य वर के चुनाव करैत छल।अहि विवाह में बरियाती के संख्या कम रहैत छल।ई प्रथा दरभंगा महाराज शुरू केने रहथिन।मिथिलांचल के अपन पुरान प्रथा के द्वारा ही सुधार के रास्ता पर एबाक चाही।पेहने सौराठ सभा में दहेज़ प्रतिबंधित छल।विवाह में बरियाती पर अंकुश सेहो लगेबाक जरूरत अछि।
मिथिलांचल में विवाह में बरियाती के संख्या आर हुनकर खान-पान के फेरहिस्त बढ़ल जा रहल अछि।गरीब त दहेज़ सं अधिक बरियाती के संख्या सं डराइत अछि।बात खाली आर्थिक लेन-देन तक सीमित रहितै त कोनो बात नहिं।आब त कन्या के संग संग साज-ओ-सामान के फेरहिस्त प्रस्तुत होइत अछि।
बरियाती में गिनल-चुनल गणमान्य लोक सब अबैत छलाह।पेहने जखन बरियाती अबैत छल तखन वरक पिता के पैर कन्या के पिता धोई छलखिन।तदुपरांत सब बरियाती लोकनी के- – श्रेष्ठ सं शुरू क–पैर धोआयल जाइत छलेन। फेर विनम्रता सं परिचय-पात होइत छल।अहि बीच में बिगजी आबि जाइत छल जाहि में नाना प्रकार के मेवा आर मधुर मिठाई रहैत छल।बीच बीच में शरबत,चाह,पान-सुपारी के पुछारी होइत रहै छल।तकर बाद शुरू होइत छल हास-परिहास।अहि में विनोदक पुट खूब रहैत छल मुदा शालीनता आर मर्यादा के उल्लंघन नहिं हुऐ तकर ध्यान बरियाती आर सरियाती दुनू पक्ष रखैत छलाह।कखनो- कखनो आंगन सं डहकन के आवाज आबि जाइत त बरियाती आर सरियाती लोकनी के चेहरा पर मंद-मंद मुस्कान आबि जाइत छलेन।
अपन मिथिलांचल में एकटा कहावत प्रसिद्ध छै – -वर-बरियाती कै मोन?एकर उत्तर अछि- तीन मोन वरक मोन नीक कनिया हुऐ।वरक पिता के मोन जे नीक दहेज़ भेटैआर बरियाती के मोन जे आगत-स्वागत उच्च कोटि के हुऐ।बरियाती लेल भोजन के उत्तम वयवस्था रहैत छल।एकर ध्यान एखनो राखल जाइत छैक।पहिने भोजन में नून नहिं देल जाइत छल।एखनो बहुत लोक एहि परम्परा के पालन करैत छैथ।हरिवंश राय बच्चन अपन आत्मकथा (क्या भूलूँ क्या याद करूँ)में सेहो एकटा ब्राह्मण के बरियाती के चर्चा केने छैथ जाहि में “अलोन “भोजन परसल गेल छल।पेहने बरियाती के भोजन केरा के पात आर डपोर पर देल जाइत छल।पाइन माटी के पात्र में देल जाइत छल।बरियाती सब भोजन सं पहिने अपन कुर्ता,गंजी खोलि लैत छलाह।परंपरा छल जे बरियाती के भोजन कन्यादान आर सोहाग देला के बाद हुऐ अहि कारण बरियाती के भोजन में भो भ जाइत छल।
आइ काल्हि के विवाह में बरियाती के संख्या के कोनो हिसाब नहिं रहैत छैक।बरियाती लोकनि में उदंडता आर अशिष्टता बढ़ि गेल छैक।बरियाती में आब भांग के स्थान शराब ल लेने छैक।आबक बरियाती में नाच-गाना,डी-जे,जयमाला आदि के प्रधानता देल जाइत छैक।अहि सबहक खर्च सेहो लड़की के पिता के वहन करै पड़ैत छैक।अपन सबहक संस्कृति के छोड़ि क आब लोक दोसर के देखौंस बेसी करैत अछि ।पेहने वर धोति,कुर्ता,पाग,दोपटा में अबैत छलाह मुदा आबक वर सूट-बूट में अबैत छैथ।अपन मिथिला संस्कृति के अपनेनाइ जरूरी अछि।
आभा झा
गाजियाबाद


text:
चिंतन करबाक गप ई जे देशक शहीद नहि तेँ हिन्दू छलाह, नहि मुसलमान, नहि सिख छलाह, नहि ईसाई, नहि दलित छलाह नहिये आन कुनु जाति वा धर्म। सभक एकहि पहचान छलैन्ह “भारतीय”, सभक एकहि परिवार छलैन्ह “भारत”, सभ वीर सपूत के एकहि उद्देश्य छलैन्ह “भारत माता केर आज़ादी/रक्षा”, हुनका सभक एकहि सपना छलैन्ह “भारत माता केर सम्मान पूरा विश्व करे”। ओ सभ भारत माता केर सच्चा संतान अपन पहचान, परिवार, उद्देश्य आओर सपना खातिर शहीद भ' गेला लेकिन हमसभ की कएलहुँ ? आय हमरा सभक बीच एहेन कतेक लोग छथि जे कही सकैथ ओ एहेन कुनु काज केला जाहिसे एहि सभ शहीदक कुर्बानी व्यर्थ साबित नहि भेल होय ?
हमसभ यदि अपन पारिवारिक परिस्थिति या उम्र केर हवाला द' ई कहैत छी कि हम की करि तेँ हमसभ एहि देशक लेल शहीद भेल भारत माता केर सच्चा संतान मे सँ किनको उम्र आओर तत्कालीन पारिवारिक परिस्थिति केर अध्ययन करि। शहीद महारानी लक्ष्मीबाई, शहीद खुदीराम बोस, शहीद भगत सिंह आदि एहेन कैको शहीद सभक बारे मे पढ़ि कि ओ कुन उम्र मे शहीद भेलथि। जाहि उम्र मे आय देशक युवा एहि देशक भविष्य छोड़ि स्वयं केर भविष्य लेल गंभीर नहि होयत छथि ओहि उम्र मे ई सभ महान आत्मा एहि देशक लेल शहीद भ' गेलथि। कैको शहीद अपन पाछा अपन गरीब परिवार, बूढ़ माता - पिता आदि छोड़ि चल गेलथि।
हम मानैत छी कि आय भारत के ओ हालात नहि अछि कि हर एक भारतीय हथियार हाथ मे उठा घर सँ निकैल पड़े। मुदा आइयो एक क्रांतिक आवश्यकता अछि। अलग तरहक क्रांति, अपन सोच बदलबाक क्रांति। आजुक समाज केर किछ उदाहरण देखु :- समाज मे जातिवाद केर विरोध मुदा वोट सिर्फ अपन जाति के नेता के देब। राजनीति मे परिवारवाद केर विरोध मुदा हर बड़का नेता के बच्चा के योग्यता पर विचार केना बिना वोट देब। देशक लेल भ्रष्टाचार केर विरोध मुदा अप्पन बच्चा सँ उम्मीद ओ एहेन सरकारी अधिकारी बने जते ऊपर के आमदनी होय। बेटीक विवाह घरी दहेजक विरोध मुदा बेटाक विवाह घरी दहेजक लेल सुरसा सनक मुंह फारब। देशक सभसँ बड़का समस्या ई अछि की हमसभ हर बदलाव केर उम्मीद दोसरा सँ करैत छी। ताहिलेल हमसभ सभसँ पहिने अपन सोच बदली तखने देश बदलत।


text:
इफ्तार पार्टी केर आयोजन लालू के बड़का बेटा आर राज्य केर स्वास्थ्य मंत्री तेजप्रताप यादव के सरकारी बंगला पर भेल छल। इफ्तार पार्टी म' बहुत रास प्रमुख नेतागन मौजूद शामिल भेलाह। विधानसभा केर अध्यक्ष विजय कुमार चौधरी आर विधान परिषद केर सभापति अवधेश नारायण सिंह सेहो मौजूद छलाह।
बहुत देरक बाद नीतीश आर मांझी एकसंग बैसलाह। मुख्यमंत्री सँ मांझी केर संग बैसबाक लेल पूछल गेला पर मुख्यमंत्री कहला 'इ एक यह सामाजिक अवसर छी जाहिमे हर किया शामिल होइत छैथ।' मांझी कहला कि 'एहि तरहक आयोजन क' राजनीति केर चश्मा सँ नै देखबाक चाही।' बीजेपी के सहयोगी हिंदुस्तानी आवाम मोर्चा केर प्रमुख मांझी कहला कि ओ एहि कार्यक्रम म' अयलेल शामिल भेलाह किएक जे हालही म' लालू सेहो हुनका द्वारा आयोजित एहि तरहक कार्यक्रम म' शामिल भेल छलाह।


text:
सावोन
सावोन (संस्कृत: श्रावण, अङ्ग्रेजी: Śrāvaṇa), (श्रावण), (साउन) तिरहुता पञ्चाङ्गक चारिम महिना आ हिन्दू क्यालेन्डरक पाँचम महिना छी । ई ग्रेगोरियन क्यालेन्डरक अनुसार जुलाईक अन्तमे होमएवला पूर्ण चन्द्रमासक दिन सुरू भए अगस्त महिनाक तेसर सप्ताहधरि चलैत अछि । ई वर्षात ऋतुक दोसर महिना सेहो छी ।
सावोन महिना भारत, नेपाल लगायतक देशक लेल बहुत महत्वपूर्ण अछि कियाकी ई महिनामे दक्षिण-पश्चिम मनसुन आरम्भ होइत अछि । हिन्दू धर्मावलम्बीसभ ई महिना उपवास बैसैत अछि । प्राय हिन्दूसभ सावोन महिनाक सोम दिन भगवान शिवक आराधना करैत उपवास बैसैत अछि ।[१]


text:
– 21-23 जनवरी तक चलत कान्फ्रेंस
– तैयारी क लेल छह सदस्यीय कोर टीम क गठन
उज्जवल कुमार
पटना । रिसर्च स्कॉलक कुंभ क योजना तैयार अछि आ आब काउंट डाउन शुरू भ चुकल अछि।। मगध यूनिवर्सिटी देश क 70 यूनिवर्सिटीक 350 स बेसी रिसर्च स्कॉलर क स्वागत क लेल तैयार अछि। जनवरी मे मगध यूनिवर्सिटी, गया मे होइवाला ‘अन्वेषण 2010Ó क तैयारी शुरू भ गेल अछि। 21 स 23 जनवरी तक चलए वाला एहि कान्फ्रेंस मे पटना यूनिवर्सिटी सहित बिहार क सबटा यूनिवर्सिटी आ देश क कईटा अन्य यूनिवर्सिटी क रिसर्च स्कॉलर्स भाग लेताह। उत्तर-पूर्व क एहि सबस पैघे ‘स्कॉलर कान्फ्रेंसÓ क लेल मगध विश्वविद्यालय प्रशासन अपन तैयारी एक महीना पहिने पूरा करबाक दावा करि रहल अछि।
पांच विषयक क स्कॉलर पढ़ताह रिसर्च पेपर
अन्वेषण-2010 मे पांच विषयक स्कॉलर भाग लेताह। एहिमे बेसिक साइंस, मेडिकल साइंस, सोशल साइंस, एग्रीकल्चर आ लॉ क स्कॉलर भाग लेताह। सब यूनिवर्सिटी स सब विषय क स्कॉलर कए अपन रिसर्च पेपर प्रस्तुत करबाक मौका देल जाइत। एहि कान्फ्रेंस क पूरा आयोजन क लेल एमयू प्रबंधन एकटा छह सदस्यीय कोर टीम क निर्माण केलक अछि । एहि टीम मे प्रो सुशील कुमार सिंह, प्रो इस्रायल खान, प्रो केबी शर्मा, प्रो एसएमआर खान, प्रो नंदजी कुमार आ प्रो एसएनपी चेरियार शामिल अछि।
”अन्वेषण-2010 एकटा पैघ आयोजन अछि आ हम एकरा सफल बनेबा क पूरा प्रबंध करि रहल छी। सब तैयारी तय सीमा स पहिने पूरा भ जाइत।”
प्रो आरके वर्मा,
सीसीडीसी, मगध यूनिवर्सिटी


text:
२.८.डा. नारायणजी- विसंगतिक विरुद्ध प्रतिरोधक-स्वर
डा. नारायणजी
विसंगतिक विरुद्ध प्रतिरोधक-स्वर
श्री शरदिन्दु चौधरी, जे व्यक्ति छथि, आ जिनका मैथिली साहित्यसँ,प्रकाशन,वितरण आ सम्वर्द्धनसँ आइयो प्रगाढ़ प्रेम छनि,हुनका हम थोड़ जनैत छियनि।तकर कारण अछि, जे हम सभदिनसँ गाममे रहैत छी आ ओ राजधानी पटनामे।आ कोनो तेहन नहि काज रहबाक कारणेँ,अथवा रहलो पर अपन असमर्थताक कारणेँ हम पटना थोड़ गेल -आएल छी।तेँ व्यक्ति भाइ शरदिन्दु चौधरीकेँ थोड़ जनैत छियनि।
मुदा,जेँकि मैथिलीक आधुनिक दृष्टि -सम्पन्न कवि -कथाकार श्री पूर्णेन्दु चौधरीक मातृक हमर गाम छियनि आ ओ शरदिन्दु चौधरीक पितियौत भाए छथि, तँ से हुनकासँ भेट होइत छल आ, अपन भेटमे एकदिन ओ गपक क्रममे कहलनि जे हम शरदू (शरदिन्दु चौधरी)केँ कहने रहियनि जे मैथिली साहित्यक संरक्षण आ सम्वर्द्धनमे रुचि राखह, मुदा ताहि लेल शहीद जुनि भए जाह।से सुनि निश्चितरूपसँ भाइ शरदिन्दु चौधरीक एक टा निर्लोभी आत्मोत्सर्गित व्यक्तिक स्वभाव आ स्वरूप हमर सोझाँ उजागर भेल छल,जाहिमे मैथिली साहित्यकेँ संरक्षित करबाक सदिश निष्ठा आ संकल्प देखाएल छल,आ से हुनकर छवि हम आइ धरि पाबि रहल छी।
श्री शरदिन्दु चौधरीक संस्मरणात्मक निबंधक पुस्तक - 'हमर अभाग : हुनक नहि दोष' हमर सोझाँ एखन अछि।महकवि विद्यपतिक ई पंक्ति कृष्णक प्रति गोपीक आत्मव्यथाकेँ प्रकट करैत अछि,जाहिमे कृष्णक प्रति गोपीक सम्पूर्ण समर्पण छनि।मुदा,भाइ शरदिन्दु चौधरीक चर्चित उक्तिक अर्थमे मैथिली साहित्यक सृजनसँ जुड़ल विभिन्न प्रक्रिया आ ओहि प्रक्रियासभमे व्याप्त ओहि विसंगतिसंँ परिचय कराएब थिक,जतए मानवता नष्ट होएबाक नहि मात्र मंद हाहाकार अछि, अपितु,मानवता जगएबाक तीक्ष्ण प्रहार अछि।आ से एहि सम्पूर्ण पुस्तकमे लेखकक एहन विशिष्ट दृष्टि -केन्द्रित अभिव्यक्ति प्रशंसनीय थिक।
श्री शरदिन्दु चौधरी एहि पुस्तकक भूमिकामे अपन विसंगति -बोधक दृष्टिक अभिव्यक्तिक चयन लेल जे निर्णय लेलनि,ताहि सम्बन्धमे स्पष्ट करैत कहैत छथि, '..लेखनकालमे जिनकापर हमर कलम चलैत अछि, तिनक श्याम-पक्षपर केन्द्रित अवश्य रहैत अछि,मुदा हुनका अपमानित करब चेष्टा कथमपि नहि।'
श्री शरदिन्दु चौधरी अपन एहि पुस्तकक 'नव घर उठय - पुरान घर खसय ' शीर्षक निबंधमे नव वर्षक आब होइत आयोजनमे विसांस्कृतिकरणक चिन्ता जनबैत नेनासभमे प्राचीन आ अपन पारम्परिक मूल्यक ज्ञान देबापर बल देलनि आछि,तँ 'हमर अभाग : हुनक नहि दोष'मे मान्य साहित्यकारक अशोभनीय महात्वाकांक्षाकेँ देखबैत छथि।संगहि,'सम्पादक आ पाठकीय पत्र' शीर्षक निबंधमे तँ साहित्य अकादमी पुरस्कार प्राप्त करबाक लेल साहित्यकारक घोर लिप्साकेँ आ आचरणकेँ निस्संकोच उजागर करैत देखाइत छथि।ओ कटूक्ति संग मैथिलीक साहित्यकारक ओहि ज्ञानक उपहास करैत नहि थकैत छथि जिनका कौमा आ पूर्ण विराम धरिक ज्ञान नहि छनि,से ज्ञान बघारैत देखल जाइत छथि। पोथीक ' पैघत्वक अकारण प्रदर्शन...' होअय अथवा 'बइमान होयबाक घोषणा 'शीर्षक निबंध पढ़ि तखन आर बेसी कचोटैत अछि, जखन सुविचारित कोनो स्मारिकासँ कोनो आलेख प्रायः: स्तरहीन बुझि अस्वीकारि देल जाइत अछि,मुदा,जखन वैह आलेख कतहु दोसर ठाम छपि जाइत अछि,तखन नहि अत्यन्त मूल्यवान बूझल जाइत अछि,अपितु, यूपीएससी लेल सेहो अत्यन्त उपयोगी सिद्ध होइत अछि।पुस्तकक अन्तिम निबंध 'ईर्ष्या द्वेष नहि - समन्वय चाही'क विचार अवश्य मैथिली भषा आ साहित्यक समुचित विकास लेल समन्यक आवश्यकताक अनुरोध करैत अछि।
मुदा,समग्रतामे पुस्तकक सम्पूर्ण केन्द्रीय स्वर मैथिली साहित्यक आजुक विकासक क्रियाकलापमे व्याप्त विसंगतिक प्रति निर्भीकतापूर्वक उदाहरण सहित प्रतिरोधक -स्वरकेँ देखार करब थिक,जाहि स्वरकेँ निचेनसँ अकानल जएबाक चाही।
- संपर्क-9431836445
अपन मंतव्य editorial.staff.videha@gmail.com पर पठाउ।


text:
अन्तर्राष्ट्रीय मैथिली कवि सम्मेलन २०१५, विराटनगर पर रचित खास स्मृति गान
– रश्मि रमण, शोधार्थी एवं कवियित्री, बीएचयू, काशी!
सुनु सजना सुनु यौ प्रियवर
गेल रही जे हम विराटनगर
पता चलल बड्ड नव-नव खबर!
सहरसा में भेल एक ऐतिहासिक कार्य
जन जन मे पसरल अछि हर्षोल्लास!
रेलवे स्टेशन पर होमय लागल मैथिलि मे उद्घोषण
सुनु के केलैन्ह सहरसाक नाम रोशन?
एही कार्य के पूरा केलैन्ह मिली तीन सज्जन
सुभाष चंद्र झा, कुमार आशीष आ कन्हैयाजी प्रियजन!
प्रवीण नारायण चौधरी केलैन्ह अंतर्राष्ट्रीय कवी सम्मलेन
जतय भेल नव पुरान सब कवीक मिलन!
अंतरराष्ट्रीय कवी सम्मेलन रचलक एक इतिहास
उम्मीद अछि निरंतर चलत इ सटीक प्रयास!
मिथिला डायरेक्टरीक भेल प्रारम्भ
मैथिलि बेबसाइटक कयल गेल शुभारम्भ!
लाइव चलैत रहैक मैथिलि कवी सम्मलेन
इंटेरनेटक माध्यम स बहुतो लोक सुनेलैन्ह अपन क्रिएशन!
गंगेश गुंजनक अध्यक्षता मे दिल्ली में भेल एक प्रयोजन
मैथिलि साहित्य सभाक कयल गेल आयोजन!
अमरनाथ झा, संजीव सिन्हा आ विमलजीक इ रहैन्ह प्रयास
मैथिलि प्रगतिक पथ पर चलैत रहत हमर यैह अछि आस!!


text:
कानपुर, जुलाई १०, २०१५. मैथिली जिन्दाबाद!!
काल्हि 9 जुलाई 2015क साँझ स्थानीय होटल रिलेशनमे मिथिलांचल महासभा केर बैसार भेल जाहिमे आगामी 1 नवम्बर 2015 केँ आयोजित हुअवला ‘मिथिला महोत्सव’क संदर्भमे विस्तृत योजना बनल ।
एहि अवसर पर विभिन्न मिथिला विभूतिक सम्मान, परिचर्चा, द्वितीय अन्तर्राष्ट्रीय कवि सम्मेलन, सांस्कृतिक कार्यक्रमक विस्तृत प्रस्तुति होयत । एहि अवसर पर आकर्षक ओ विषयमूलक स्मारिकाक प्रकाशन सेहो सुनिश्चित अछि । ज्ञात हो जे एहि लेल अन्तराष्ट्रीय मैथिली अभियानी प्रवीण नारायण चौधरी द्वारा चयनित शीर्षक “अधिकार” नाम सँ कवर पृष्ठक डिजायन संस्कृतिकर्मी किसलय कृष्णक परिकल्पना मे कैल गेल अछि जे उक्त समाचार संग संलग्न अछि। बैसारमे संस्थापक अध्यक्ष रविनाथ मिश्र, अध्यक्ष अमित झा, संयोजक अनिल झा, उपाध्यक्ष, कोषाध्यक्ष राजकुमार जी सहित अन्य महत्त्वपूर्ण पदाधिकारी लोकनि सब उपस्थित छलाह ।
वर्तमान मिथिलायुगक अग्रणी अभियानी लोकनि देश-विदेश सँ आमंत्रित कैल जेता आ ई कार्यक्रम अभूतपूर्व होयत – रविनाथ मिश्रा अपन भावोद्गार प्रकट करैत अपन चीर-परिचित आत्मविश्वास सँ भरल मुस्कान संग कहला जे ‘न भूतो न भविष्यति’। एखन धरि दुइ बेर बैसार कैल जा चुकल अछि। पिछला रवि दिन आ काल्हि ९ जुलाई केर बैसार सँ कार्यक्रमक रूपरेखा तय कय लेल गेल अछि। संस्थाक संरक्षक भाजपाक वरिष्ठ नेता तथा कानपुर सँ सांसद डा. मुरली मनोहर जोशीक सहभागिता लेल आमंत्रण पत्रक संग विशेष प्रतिनिधिदल एहि सप्ताह हुनका सँ भेटघाँट करत। ई जानकारी संस्थाक अध्यक्ष अमित झा करौलनि। तहिना विशिष्ट अतिथिक रूप मे भाजपाक सुप्रसिद्ध मैथिलीभाषी नेता प्रभात झा सहित हुकुमदेव नारायण यादव, विरेन्द्र भगत, रालोसपा केर उपेन्द्र कुशवाहा, लोजपाक रामचन्द्र पासवान सहित समाजवादी पार्टी केर वरिष्ठ नेता सबहक भागीदारी सुनिश्चित कैल जायत। तहिना एहि भव्य महोत्सव मे मैथिलीक संग-संग भोजपुरी भाषाक आइकानिक आइडोल तथा नेतृत्वकर्ता सबहक सेहो भागीदारी रहत। एहि लेल सांसद मनोज तिवारी केर नाम पर विचार कैल गेल अछि।
एहि कार्यक्रम मे मैथिली भाषा तथा मिथिला संस्कृति प्रति विशेष अभियान संचालन करैत चौतरफा मैथिल पहिचान केँ सुरक्षित रखबाक लेल कैल गेल प्रयास केँ सराहना करैत सामाजिक कार्यकर्ता आदि केँ सम्मान सेहो देल जायत। विराटनगर मे सम्पन्न प्रथम अन्तर्राष्ट्रीय मैथिली कवि सम्मेलन उपरान्त दोसर अन्तर्राष्ट्रीय मैथिली कवि सम्मेलन लेल कानपुर मे आयोजन कैल जेबाक निर्णय कैल गेल अछि। एहि अन्तर्राष्ट्रीय कवि सम्मेलन मे मैथिली संग भोजपुरी, हिन्दी आ उर्दू भाषाक कवि सबहक सेहो सहभागिता सुनिश्चित कैल जायत।
हरेक वर्ष कैल जा रहल महोत्सव द्वारा मैथिल जनमानस केँ अपन संवैधानिक अधिकार प्रति सचेतनाक प्रसार ‘मिथिलांचल महासभा उत्तरप्रदेश’क मुख्य लक्ष्य रहल अछि। एहि महासभाक मानब अछि जे मैथिल अपन कर्तब्य प्रति जतबा ईमानदार, लगनशील, स्वाभिमानी, समर्पित आ सभ्य नागरिक बनैत छथि, ततबा हुनका सबकेँ राष्ट्रीय आ राज्य हर स्तर पर ‘अधिकार’ सँ वंचित राखल जाइत अछि। सहिष्णु प्रजातिक मैथिल प्रवासी बनि अपन घर-द्वारि सँ दूर आन-आन प्रदेश मे अपन रोजी-रोटी कमेबा लेल बाध्य होयबाक कारणे केवल ‘वोट-बैंक फैक्टर’ बनिकय रहि जाइत छथि, ओ अपन अधिकार लेल लड़बाक सामर्थ्य विकास करय सँ हिचकिचाइत छथि आ चाकरी-गुलामी करबाक प्रवृत्ति मे खूँटेसल जाइत छथि। अत: मिथिलाँचल महासभा उत्तर प्रदेश एहि बेर अपन विशेष ‘स्मारिका’ केर प्रकाशन करत जाहि मे जन-जन केँ अपन अधिकार प्रति सचेतनशील बनबाक प्रेरणाक संचरण कैल जायत। – संस्थाक प्रवक्ता तथा कार्यक्रम संयोजक अनिल झा मैथिली जिन्दाबाद सँ ई जानकारी साझा केलनि।
संस्थाक उपाध्यक्ष राजकुमार मिश्र अपन भावना रखैत कहला जे सामाजिक दायित्व संग-संग राजनैतिक अधिकार प्रति लक्षित मिथिला महोत्सव २०१५ केर परिकल्पना बहुमूखी अछि, एकर सफलता लेल हमरा लोकनि प्रतिबद्ध छी। तहिना महासचिव नित्यानंद झा “मुन्ना” अपन पूर्व-परिचित जोश भरल आवाज मे बतेलनि जे पूर्वक भाँति अहू बेर समाजक कम सँ कम ५० विकलांग व्यक्ति लेल ट्राई साइकल आ बैसाखी उपलब्ध कराओल जायत, संगहि-संग कानपुर सहित आसपड़ोसक मैथिल जनमानस केँ आत्मगौरवक बोध हो आ हमरा लोकनि एकजुट बनी ताहि लेल भरपूर प्रयास कैल जायत।
बैठक मे महासभाक अध्यक्ष अमित झा, उपाध्यक्ष राजकुमार मिश्रा आ देवेन्द्र झा, महासचिव नित्यानंद झा “मुन्ना”, कोषाध्यक्ष अमरकांत चौधरी, सचिव – विरेन्द्र झा, संतोष झा, मनोज कर्ण, दया ठाकुर, भारत झा, कमलेश झा, शैलेन्द्र सिंह, नवीन झा, लीलाकांत झा, नागेन्द्र राय, गुल्लू झा, सुजीत झा, विनय झा, आ कम स कम २५ टा आरो सक्रिय सदस्य सहभागी छलाह। युवा कार्यकर्ता सब अपन भावना रखैत कहला जे एहि कार्यक्रम केर प्रथम दिवस ‘मिथिला सांस्कृतिक झाँकी’ सहित केर प्रभात फेरी कैल जायत जाहि मे हजारों मैथिल महिला-पुरुख-बाल-बच्चा-युवा सब अपन पहिचान ओ अधिकार हेतु शक्ति-प्रदर्शन करता।


text:
भावना के संग पहिल बेर भावना के अलावा मोहना सिंह आर अवनी चतुर्वेदी नामक दुई आन महिला सभक सेहो चयन भारतीय वायु सेवा केर फाइटर प्लेन उरेबाक लेल भेल छैन्ह। भावना भारतीय वायु सेना म' शॉर्ट सर्विस कमिशन के तहत पायलट के रूप म' नियुक्त भेल छथि।
भावना दरभंगा केर घनश्यामपुर प्रखंडक बाऊर गांव केर मूल निवासी छथि। हुनकर परिवार फिलहाल दरभंगा के भैरवपट्टी बैंकर्स कॉलोनी म' रहैत अछि। हुनकर बाबूजी तेज नारायण कंठ इंडियन ऑयल कॉर्पोरेशन म' बतौर अभियंता यूपी के मथुरा में कार्यरत छैथ। भावना केर दादा जी बौद्ध नारायण कंठ इंडियन ऑयल कॉर्पोरेशन केर बरौनी रिफाइनरी म' एक सामान्य इलेक्ट्रिशियन छलाह।
भावना वर्ष 2009 म' डीएवी स्कूल, बरौनी रिफाइनरी, बेगूसराय सँ दसवीं केर परीक्षा पास केलीह वर्ष 2014 म' बेंगलुरू के बीएमएस कॉलेज सँ बीटेक केलीह। वर्ष 2015 म' हुनक चयन भारतीय वायु सेना के लेल भेलन्हि।


text:
नई दिल्ली। 27 दिसम्बर। पाकिस्तानक कपटपूर्ण चेहरा एक बेर फेर सामना आयल अछि। पाकिस्तानक जेल मे बंद भारतीय नागरिक कुलभूषण जाधव सँ भेट करे पहुंचल हुनकर कनिया आओर माँ जूता सँ ल'के मंगलसूत्र आओर चूड़ी-बिंदी तक उतरबाओल गेल। भारत ऐहिकेँ बदसलूकी बतबैत पाकक कड़ा आलोचना केला अछि। विदेश मंत्रालय द्वारा जारी बयान मे कहल गेल कि पाकिस्तान जाधव केर परिजन सभक भावना केर ध्यान नहि राखलक। बयानक मुताबिक, हुनका सभक कपड़ा सेहो बदलबाओल गेल। बताओल जे रहल अछि कि जाधव केर कनियाक जूता वापस वापस नहि कायल गेल। हुनका अप्पन मातृभाषा मे बात चित नहि करे देल गेल। विदेश मंत्रालय ऐही मामला मे पाकिस्तानक नीयत पर सेहो सवाल ठाढ़ केना अछि।
विदेश मंत्रालय द्वारा जारी बयान मे कहल गेल अछि कि ई स्पष्ट रूप सँ आपसी समझ केर उल्लंघन अछि। कूटनीतिक मामलाक जानकार आशंका जाहिर क' रहल छथि कि जाधव सँ भेट मुलाकात केर रूपरेखा आईएसआई तय केने होयत। ऐहिक पाछू हुनका सभक बदनीयती आओर भारत क' नीचा दिखेबाक कोशिश जानकार सबहक नजैर मे आएब रहल अछि। जाधव केँ माँ आओर कनिया कैल्हि मंगल दिन विदेश मंत्री सुषमा स्वराज सँ भेट करी हुनका पूरा जानकारी देलनि। ऐही दौरान विदेश सचिव एस जयशंकर व आन अधिकारी सभ सेहो उपस्थित छलथि।


text:
शरदिन्दु चौधरी विशेषांक
२.१.प्रस्तुत विशेषांकक संदर्भमे
२.२.शरदिन्दु चौधरीक परिचय - (प्रस्तुति श्री जगदीश चन्द्र ठाकुर 'अनिल')
२.३.शरदिन्दु चौधरी जी केर साक्षात्कार जगदीश चंद्र ठाकुर 'अनिल' द्वारा
२.४.कल्पना झा- मैथिली साहित्यक सेवक नहि, मैथिली भाषाक सेवकः शरदिन्दु चौधरी
२.५.राम भरोस कापड़ि 'भ्रमर'- हमर ज्ञान-पिपाशाक स्रोत: शरदिन्दु चौधरी
२.६.जगदीश चन्द्र ठाकुर 'अनिल'- ओहिना नहि तमसाइत छथि शरदिन्दु चौधरी
२.७.विभा रानी- शरदिंदु भाईक गम्भीर सिद्धांतप्रियता!
२.८.डा. नारायणजी- विसंगतिक विरुद्ध प्रतिरोधक-स्वर
२.९.मुन्नी कामत- भाषाविद् श्री शरदिन्दु चौधरी
२.१०.गौरीनाथ- शरदिन्दु चौधरी हेबाक माने
२.११.जगदीश चन्द्र ठाकुर 'अनिल'- कथ्य, तथ्य आ सत्यक चिन्तन
२.१२.अजित कुमार झा- 'समय-साल' केँ अकानैत: शरदिन्दुजीक संपादन ओ संपादकीय
२.१४.शिवशंकर श्रीनिवास- जेहने मधुर तेहने दृढ़
२.१५.केदार कानन- हमर शरदू भैया
२.१६.आशीष अनचिन्हार- मैथिली साहित्यमे शरदिन्दु चौधरी केर योगदान
२.१७.गजेन्द्र ठाकुर- शरदिन्दु चौधरीक संस्मरण साहित्य [बात-बातपर बात (I-IV)]
२.१८.गजेन्द्र ठाकुर- शरदिन्दु चौधरीक संस्मरणात्मक हास्य-व्यंग्य संग्रह- 'जँ हम जनितहुँ'
२.१९.गजेन्द्र ठाकुर- शरदिन्दु चौधरीक तीनटा व्यंग्य संग्रह- 'बड़ अजगुत देखल..', 'गोबरगणेश' आ 'करिया कक्काक कोरामिन'
२.२०.लक्ष्मण झा सागर- खाँटी मैथिलीस्ट शरदू जी!
२.२१.जगदानन्द झा 'मनु'- सत्य देखल
२.२२.श्रीधरम- शरदिन्दु कुमार चौधरीक साहित्य : 'स्वारथ लागि करहिं सब प्रीती'
ऐ अंकक अन्यान्य रचना
३.गद्य खण्ड
३.१.राम विलास साहुक ५ टा कथा- कथा-१ जइपर सम्पादकीय समीक्षा अंग्रेजीमे सम्पादकीय पृष्ठ पर
३.२.राम विलास साहुक ५ टा कथा- कथा-२ जइपर सम्पादकीय समीक्षा अंग्रेजीमे सम्पादकीय पृष्ठ पर
३.३.राम विलास साहुक ५ टा कथा- कथा-३ जइपर सम्पादकीय समीक्षा अंग्रेजीमे सम्पादकीय पृष्ठ पर
३.४.राम विलास साहुक ५ टा कथा- कथा-४ जइपर सम्पादकीय समीक्षा अंग्रेजीमे सम्पादकीय पृष्ठ पर
३.५.राम विलास साहुक ५ टा कथा- कथा-५ जइपर सम्पादकीय समीक्षा अंग्रेजीमे सम्पादकीय पृष्ठ पर
३.६.कुमार मनोज कश्यप- १ टा लघुकथा- परिस्थितिजन्य
३.७.जगदीश प्रसाद मण्डल- थाहल संग
३.८.जगदीश प्रसाद मण्डल- मोड़पर (धारावाहिक उपन्यास)
३.१०.रबीन्द्र नारायण मिश्र- मातृभूमि (उपन्यास)- १५म खेप
३.११.जगदीश चन्द्र ठाकुर 'अनिल'- बिना बहर आ काफिया गजल कोना भेलै
३.१२.निर्मला कर्ण- अग्नि शिखा (भाग- ९)
३.१३.डा. बिपिन कुमार झा- महाकवि भास प्रणीत कर्णभारम् मैथिली अनुवाद (भाग-६)
४.पद्य खण्ड
५.संस्कृत खण्ड
५.१.डा. दीपिका- चम्पूसाहित्ययशो विलासः (पञ्चमोच्छवासः)
(c)२०००- २०२२। विदेह: प्रथम मैथिली पाक्षिक ई-पत्रिका ISSN 2229-547X VIDEHA (since 2004). सम्पादक: गजेन्द्र ठाकुर। Editor: Gajendra Thakur. In respect of materials e-published in Videha, the Editor, Videha holds the right to create the web archives/ theme-based web archives, right to translate/ transliterate those archives and create translated/ transliterated web-archives; and the right to e-publish/ print-publish all these archives. रचनाकार/ संग्रहकर्त्ता अपन मौलिक आ अप्रकाशित रचना/ संग्रह (संपूर्ण उत्तरदायित्व रचनाकार/ संग्रहकर्त्ता मध्य) editorial.staff.videha@gmail.com केँ मेल अटैचमेण्टक रूपमेँ पठा सकैत छथि, संगमे ओ अपन संक्षिप्त परिचय आ अपन स्कैन कएल गेल फोटो सेहो पठाबथि। एतऽ प्रकाशित रचना/ संग्रह सभक कॉपीराइट रचनाकार/ संग्रहकर्त्ताक लगमे छन्हि आ जतऽ रचनाकार/ संग्रहकर्त्ताक नाम नै अछि ततऽ ई संपादकाधीन अछि। सम्पादक: विदेह ई-प्रकाशित रचनाक वेब-आर्काइव/ थीम-आधारित वेब-आर्काइवक निर्माणक अधिकार, ऐ सभ आर्काइवक अनुवाद आ लिप्यंतरण आ तकरो वेब-आर्काइवक निर्माणक अधिकार; आ ऐ सभ आर्काइवक ई-प्रकाशन/ प्रिंट-प्रकाशनक अधिकार रखैत छथि। ऐ सभ लेल कोनो रॉयल्टी/ पारिश्रमिकक प्रावधान नै छै, से रॉयल्टी/ पारिश्रमिकक इच्छुक रचनाकार/ संग्रहकर्त्ता विदेहसँ नै जुड़थु। विदेह ई पत्रिकाक मासमे दू टा अंक निकलैत अछि जे मासक ०१ आ १५ तिथिकेँ www.videha.co.in पर ई प्रकाशित कएल जाइत अछि।


text:
अमरनाथ झा, महरैल, झंझारपुर। जुन ७, २०१५. मैथिली जिन्दाबाद!!
ग्रामीण क्षेत्र सँ निरंतर साहित्यक सेवा करयवला प्रतिष्ठित गाम सरिसब पाही केर नामी संस्था ‘साहित्यिकी’ आइ अपन २५८मा बैसारक आयोजन कएलक। “साहित्यिकी” संस्था, सरिसब-पाही गत २१ बरख सँ लगातार प्रतिमास बैसार करैत आबि रहल अछि जाहि मे साहित्यिक गतिविधि आ हस्तलिखित फोल्डर पत्रिकाक वितरण सेहो कैल जाइत छैक। एखन धरि लगभग ७० गोट पोथीक प्रकाशन कऽ चुकल ई संस्था आइ २५८मा बैसार कएलक अछि। औझका बैसारक आयोजन प्रो0 भैरवश्वर झा केर निवास – मिथिलाक दलान समान मंच लालगंजकेर आवास पर सुसंपन्न भेल। आनंदक गप ई जे सरिसब-पाही परिसरक अतिरिक्तो ठामक सुधीजनक ऐहि कार्यक्रम मे सहभागिता रहल। जाहिमे वैज्ञानिक सह साहित्यकार डा. योगेन्द्रपाठक ‘वियोगी’ केर मुख्य आतिथ्य मे विशिष्ट अतिथि मे नामी कवि व साहित्यकार लोकनिक नीक उपस्थिति छल। डा0 देवकांत मिश्र, हास्यकवि सम्राट डा0 जयप्रकाश चौधरी ‘जनक’, श्याम बिहारी राय “सरस” केर नाम उल्लेखनीय अछि।
आजुक बैसार मे मिथिलाक प्रतिष्ठित विद्वान् श्रद्धेय गोविंद झा अपन पुत्र आ स्वयं साहित्यसेवाक संग अनेको प्रतिभाक धनी डा. अरविंद “अक्कू”क उपस्थिति बैसार केँ आरो मनोरम बना देलक। शैलेन्द्र आनंदक उपस्थिति सेहो आजुक बैसारक एकटा विशेष खासियत रहल। गर्मीक कारण बहुत रास आमंत्रित व्यक्तित्व सब सहभागिता सँ वंचित रहि गेलाह, मुदा हालहि एहि मंच केँ फेसबुक पर स्थापित कएनिहार युवातुरक अमल जी द्वारा हरेक दृश्यक फोटो आ समाचार सब अपडेट कैल जाइत रहल ताहि सँ लोक दूरो रहैत नजदीके रहलहुँ से प्रतिक्रिया देलनि। साहित्यिकीक संयोजक प्रो0 जगदीश मिश्र आ आजुक बैसारक आयोजक प्रो0 भैरवेश्वर झा जी कें धन्यवाद ज्ञापन करैत ऐगला बैसारक तारीख जुलाई केर ५ तारीख निर्धारित कैल गेल।
भगवतीक गीत सँ प्रारंभ भेल एहि कार्यक्रम मे मैथिली संग-संग हिन्दी कविताक सेहो पाठ विभिन्न कवि व विद्वान् लोकनि केलनि। करीब २ दर्जन स्रष्टा आ लगभग ४ दर्जन सुधी श्रोताक उपस्थिति मे भव्यतापूर्वक साहित्यिक समागम केँ समापन कैल गेल। ऐगला बैसार लक्ष्मीवती संस्कृत महाविद्यालयक सभागार मे राखबाक निर्णय कैल गेल अछि जाहि मे श्रीमती लिली रे केर रचना-संसार पर परिचर्चा सेहो कैल जायत।
विदित हो जे एहि कार्यक्रमक अपन एकटा विशिष्ट अनुशासन छैक, सृजनशीलताक अभिवृद्धि लेल साहित्य सुधा रस पान करबाक एहि सँ नीक दोसर कोनो उपाय नहि भऽ सकैत छैक, एकरा जीवन्त बनेबाक कार्य एहि प्रतिष्ठित गाम मे संभव भऽ रहल अछि। महापुरुष डा. सर गंगानाथ झा आ हुनकहि पुत्र लोकनि जे संपूर्ण भारत मे एक सँ बढिकय एक पद केँ सुशोभित केलनि आ तहिना जतय अयाची समान अलौकिक पुरुष केर जन्म भेल अछि ताहि गाम मे आइयो एहि तरहक विलक्षण कार्यक्रमक आयोजन अन्य मिथिलाक्षेत्र लेल तऽ अनुकरणीय अछिये, देशहु आ मानव समाजहु लेल एहि तरहक संस्कार केँ पल्लवित-पुष्पित करबाक आवश्यकता अछि।


text:
वर्तमान समय मे नेपाल मे भारतीय हस्तक्षेप केर चर्चा बहुत बेसी कैल जा रहल अछि। नेपालक मीडिया मे भारतक असंतोष केँ मधेश-मधेशीक माँग संग जोड़िकय देखैत ओतबे नकारात्मकताक प्रसार कैल जा रहल अछि जेना मधेशवादी राजनीतिक दल द्वारा कैल जा रहल महीनों सँ बेसी अवधिक आन्दोलन प्रति नेपाल केर सत्ताधारी शासकवर्ग आ मीडियाक टिप्पणी होइत छल। घटनाक्रम पर गौर करैत देखल जाय तऽ पहिने भारत द्वारा नेपालक आन्तरिक प्रक्रिया मे भारत द्वारा सीधे कोनो प्रतिक्रिया देब अन्तर्राष्ट्रीय जगत् मे सराहना नहि कैल जायत, उनटे भारतक सम्राज्यवाद नीति केँ उजागर करत, किछु ताहि आशंका सँ चुप्पी राखल गेल। बीच-बीच मे प्रधानमंत्री मोदी तथा विदेश मंत्री सुषमा स्वराज केर वक्तव्य नेपाल मे बनि रहल संविधान केर प्रक्रिया केँ स्वागत करैत सब पक्ष केँ समेटबाक बात बेर-बेर कहले गेल छल। मुदा नेपाल केर सत्ता-समीकरण अपन गणित जोड़ि दुइ-तिहाई बहुमत केर दंभ मे भारतक सुझाव व सल्लाह केँ हवा मे उड़बैत रहल आ तहिना मधेश मे व्याप्त असंतोष केँ बिना कोनो संबोधन केने आश्विन ३ गते अन्तत: संविधान घोषणा करबाक तारीख निर्धारित कय देलक, संविधान घोषणा कय देलक। मुदा अन्त समय मे संविधान घोषणा सँ मात्र ५० घंटा पहिने भारतीय कूटनैतिक पहल सँ नेपाल मे व्याप्त असंतोष केँ समाप्त करैत सबकेँ खुशहाल बनबैत संविधान जारी करबाक उच्चतर प्रयास भेलाक बावजूद नेपालक ओहि २/३ बहुमत केर धनी दंभी राजसत्ताक संचालकवर्ग द्वारा पुन: बिना कोनो सुनबाई केने अपन धुन मे पूर्व-नियोजित रूप सँ संविधान घोषणा करबाक काज केँ प्राथमिकता दैत भारतीय पहल केँ अपमानित कैल गेल। यैह मूल कारण सँ नेपाल मे संविधान घोषणा भेलाक बाद भारत द्वारा नहिये एकर स्वागत भेल, नहिये असंतुष्ट पक्ष केँ भविष्य मे संशोधनक भर पर निर्भर रहैत बाट जोहबाक लेल बुझारत करबाक कोनो प्रयास भारतीय कूटनैतिक पहल द्वारा कैल गेल। बल्कि भारत अपन पहल केर तिरस्कार सँ अत्यन्त रुष्ट नेपाल केँ एकटा पाठ सिखेबाक लेल भारत सँ जारी आपूर्ति व्यवस्था मे परिवहन कंपनी असहज अनुभूति करबाक बात कहि लगभग आर्थिक नाकाबंदीक सिग्नल पठबैत नेपाली राजनीति मे भूचाल आनि देलक।
संविधान जारी भेलाक बाद जतय एक तरफ लोक केँ दीपावली मनेबाक खुशियाली बाँटल जा रहल छल, ओतहि मधेश मे ब्लैक आउट आ विरोध दिवस मनेबाक तैयारी कैल जा रहल छल। देश भरि मे भेबो कैल किछु तहिना, एकटा वर्ग संविधान घोषणा सँ अपन जीत मानिकय दीपावली मनेबाक लेल जगह-जगह प्रदर्शनकारी भूमिका खेलाय लागल, दोसर दिशि दर्जनों लोकक रक्त बहेनिहार मधेश भूमि पर मधेशी वर्ग द्वारा संविधान प्रति घृणा आ विरोध केर लहैर एतेक खतरनाक ढंग सँ बहि रहल छल जाहि सँ नेपाल मे मधेशी आ पहाड़ी दुइ समुदाय बीच सदा-सदा वास्ते एकटा गंभीर मतभेदक लाइन खींचा गेल प्रतीत भेल। दीपावली मनेनिहार केँ नेपालक शासन व प्रशासनक संरक्षण भेटल, ओतहि विरोध दिवस मनेनिहार केँ सेहो भारतीय विदेश मंत्रालय द्वारा नेपाल प्रति जाहिर कैल गेल असंतोष आ अशान्ति केँ दूर करबाक राजनीतिक पहल केर अनुरोध पाबि एकटा बड पैघ सहारा भेटल। नेपाल केर आन्तरिक समस्या मे भारतक प्रतिक्रिया एकटा महत्वपूर्ण भूमिका खेलाय लागल। हाल धरि नेपाली राजसत्ता पर आसीन शासकवर्ग भारत द्वारा देल गेल सुझाव केँ अपन स्वाभिमान पर चोट मानिकय देशवासी केँ नहि झुकबाक, नहि टूटबाक प्रतिबद्धता व्यक्त करैत अछि, ओतहि विरोधी पक्ष अपना पर असमान संविधान लादबाक दोषी सबपर भारत केर प्रतिक्रिया सँ न्याय भेटबाक उम्मीद सँ बन्द-हड़तालक प्रकृतिकेँ आरो ‘नाकाबंदी’ मार्फत बदला लेबाक समान व्यवहार होमय लागल अछि।
एहि बीच दुइ देशक बीच सम्बन्ध केँ सामान्य करबाक लेल कूटनैतिक पहल तऽ जोर-शोर सँ होयब शुरु भेबे कैल अछि, मधेश केर आन्दोलन केँ संबोधन करबाक लेल सेहो समुचित पहल उच्च स्तर पर होयब शुरु भऽ चुकल अछि। नेपाल आ भारत केर सम्बन्ध अति प्राचीन समय सँ मित्रतापूर्ण रहल अछि जाहि मे सत्तासीन दम्भ सँ कतेको बेर समय-समय पर समस्या सेहो आयल अछि। वर्तमान समय देखल जा रहल समस्या सेहो क्षणिक मात्र केर थीक, लेकिन भारत अपन महत्वपूर्ण मित्रताक एहसास दम्भी आ एकाधिकारवादी नेतृत्व केँ बुझाबय मे लगा रहल अछि से स्पष्ट अछि। मधेश व मधेशीक समस्याक समाधान होइते स्थिति सामान्य भऽ जायत एकरा कियो नहि काटि सकैत अछि। लेकिन ताबत समय धरि तरह-तरहकेर बाजीगरी-बयानबाजी सब होयब सेहो तय अछि। एहि सब सँ नोकसानक परिमाण दुनू देशक सौहार्द्रपूर्ण सम्बन्ध पर कतेक पड़त ताहि लेल अलग सँ चर्चा करब जायज होयत।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
शनिवार, 18 फ़रवरी 2012
निर्मोही
सनये छि नोर सां प्रेमक पिहानी ,
मौध में बोरी बोरी कहे छलाह .
तखन केहन वो प्रेमक बयना ,
केने सराबोर छथ ओतबे ,,
नोर सां हमर दुनु नयना ,
हाथ में हाथ दय बुझ्बई ,
कोना वो प्रेमक परिभाषा .
हज़ार खंड केलाह आइ वो ,
हमर मोनक सभ आशा ,
मोन में आश छल काटब,
हुनका सघे जीनगानी,
किछु दितऊँ किछु लितऊँ ,
हम हुनका प्रेमक निशानी ,
हुनक स्वभाव रसिक भ्रमर ,
केर होई अछि तहिना ,
रस पिबथी चंपा चमेली ,
खन गुलाब पर तहिना ,
जुनी कहिओ करब बिस्वास ,
पुरुख प्रेम पर ये सहेली ,
कहिओ न सुलझे ऊल्झ्ल
रहे सदिखन ई अछि पहेली
पूरुखक ,प्रेम जेना कागजक नैया ,
भिंजे ता गोबर सुखे ता रूइया
रूबी झा .


text:
पटना । समस्तीपुर जिलाक केवस निजामत गामक बिटिया प्रकृति राय कें भारत-तिब्बत सीमा पुलिस (आइटीबीपी) केर पहिल महिला कॉम्बैट (लड़ाकू) अधिकारी हेबरक गौरव प्राप्त भेल अछि। आइटीबीपी मे पहिल महिला असिस्टेंट कमांडेंट बनबाक बाद प्रकृति कें भारत-चीन सीमा सं सटल नाथुला दर्रा सन दुर्गम स्थान पर देशक सीमाक रक्षा करबा लेल तैनात कयल जायत। पिथौरागढ़, उत्तराखंड मे कठिन ट्रेनिंग संपन्न करबाक बाद प्रकृतिक सीमा पर तैनाती कयल जायत।
प्रकृति कहै छथि जे ट्रेनिंग मे पुरुष सभक संग ओ कन्हा सं कन्हा मिला क एक सैनिकक रूप में ट्रेनिंग ल रहल छथि। प्रशिक्षण प्राप्त केनिहार जवान मे ओ एसगर महिला छथि।
हुनका पहिल प्रयास मे ई सफलता भेट गेल। हुनका अनुसारे संघ लोक सेवा आयोगक केंद्रीय सशस्त्र पुलिस बल ऑफिसर भर्ती परीक्षाक ओ फार्म भरि देलनि। पहिल पसंदक रूप मे ओ आइटीबीपी केर चयन केलनि। संगहि पहिल प्रयास में सफलताक परचम लहरा देलनि।
ओमहर दोसर दिस प्रकृतिक पिता राम प्रकाश राय भारतीय वायु सेनामे जेडब्लूओ केर पद पर कोलकाता मे कार्यरत छथि। ओ कहै छथि जे हमरा बेटी मे देश सेवाक भावना भरल अछि। ओकर सोच आ आ उत्साह पर हमरा गर्व अछि। प्रकृतिक मां डॉ. मंजू राय प्लस टू उच्च विद्यालय ताजपुर मे हिंदीक शिक्षका छथि। अपन बेटीक सफलता पर प्रसन्न होइत ओ कहै छथि जे प्रकृति केर पिताक जतए जतए बदली भेल ओतए ओतए हुनक बेटीक स्कुली शिक्षा संपन्न भेल अछि। ओ केंद्रीय विद्यालय बोवनपल्ली, सिकंदराबाद सं 12वीं धरिक पढाई केलक अछि। नागपुर विवि सं 2014 मे इलेक्टिकल मे बीटेक केलिन। ओना देश सेवाक इच्छा हेबाक कारण ओ आईटीबीपी मे जेबाक निर्णय केलक।


text:
गूगल घोषणा कयलक अछि जे ओ 24 टा नवका भाषाके गूगल ट्रान्सलेटमे जोड़त। जाहि अपन सभक माय समान मातृभाषा मैथिली तँ अछिये सङ्गहि असमके भाषा असामीज, संस्कृत सहित भारतीय मूलक 8 टा भाषा जोड़ल जा रहल अछि।
गूगल ट्रान्सलेटमे मैथिली अयला सँ स्कूलमे पढ़य वला बच्चा सभकेँ खूब सुविधा हेतय। एखनि मजबूरीमे हमसभ अपन मातृभाषामे नहि पढ़ि सकैत छी, बुझयमे असुविधा होइत छल किएकी मैथिली नहि छल। अंग्रेजीक कोनो शब्दक अर्थ बुझबाक लेल आन भाषा सभ पर निर्भरता छल। आब इ समस्या दूर भ’ जायत। हमसभ दुनियाके 130 सँ बेसी भाषा सँ सोझे मैथिलीमे अनुवाद कय सकब।
11 मई 2022के गूगल ट्रान्सलेटके सीनियर सॉफ्टवेयर इंजीनियर Isaac Caswell घोषणा कयलनि जे गूगल ट्रान्सलेटमे 24 टा नव भाषा जोड़ल जा रहल अछि। जाहिमे मैथिली भाषा सेहो अछि।
मैथिलीके विषयमे Isaac Caswell लिखैत छथि जे
Maithili, used by about 34 million people in northern India


text: 1 लूरि किछुओ सीख ले नहि सदति अंदाज कर ( शाइर-बाबा बैद्यनाथ, मात्राक्रम-2122-212 ) रचनाकारक तौरपर हम ई मानै छी जे कोनो रचना नीक-खराप भऽ सकैए मुदा एकटा विचारक केर तौरपर हम ईहो मानै छी जे खराप रचनाकेँ येन-केन-प्रकारेण "नीक" साबित करबाक उद्योग अंततः रचनाकारक पतनक पहिल सीढ़ी बनैए आ साहित्यक पतन केर सेहो । आशीष अनचिन्हार 2 कथित गजल संग्रह (जे बिना बहर-काफिया केर हो) आब हमरा प्राप्त नै होइए। बहुत रास प्रकाशकीय-लेखकीय निर्देश अनचिन्हारक नामपर देल गेल छै से हमरा बुझाइए (एकर अपवाद सेहो छै) आ तँइ Kamal Mohan Chunnu कमल मोहन चुन्नू जीक कथित गजल संग्रह "आबि रहल एक हाहि" केर भूमिका फोटो रूपमे प्राप्त करबाक जोगाड़ हमरा करए पड़ल। एहि ठाम रचनाकार खुश भऽ सकै छथि जे हम एतेक प्रतापी जे हमरा `कियो "इग्नोर" नै कऽ सकल मुदा हुनका शायद ई पता हेतनि जे एहि पाँतिक लेखक केकरो इग्नोर करिते नै छै । कहियो-कहियो आलस आबि जाइए तँ वरिष्ठ सभ कहि दै छथि जे जाहि विधामे छी ताहि विधाक मामूलियो बातकेँ नोटिस लेबाक चाही आ तकर बाद फेर मोन बनि जाइत छै आ तकरे परिणाम अछि ई आलेख (सीधा बात जे ओ सभ हमरा


text:
पटना। उपराष्ट्रपति हामिद अंसारी कहला अछि जे सुखद भविष्य क लेल इ जरूरी अछि जे अहां अपन ‘इमेजÓ कए सुधारी। मुस्लिम समाज कए केंद्रित करि अपन एहि संबोधन मे ओ कहला जे बहुसंख्यक समाज क संग संवादहीनता क स्थिति भारतीय समाज क विशेषता नहि अछि। फिजां अहांक हक मे भले बदलि रहल हुए मुदा जखन तक अहां आगू बढि़ कएओकर फायदा नहि उठायब , किछु नहि होइवाला अछि। अपन स्व क पहचान कए बेसी महत्व देबा स बेसी इ आवश्यक अछि जे अहां अपना कए एकटा सामान्य मनुष्य क तरह प्रोजेक्ट करि। इस्लाम सेहो सद्भाव क गप कहैत अछि। उपराष्ट्रपति अंसारी राजधानी स्थित खुदाबख्श ओरिएंटल पब्लिक लाइब्रेरी परिसर मे खुदाबख्श स्मृति व्याख्यान मे इ गप कहलाह। एहि मौका पर राज्यपाल देबानंद कुंवार आ मुख्यमंत्री नीतीश कुमार सेहो उपस्थित छलाह। उपराष्ट्रपति अपन व्याख्यान मुस्लिम समाज क स्थिति पर अपना कए केंद्रित रखलाह। एहि क्रम मे ओ विश्व क ओहि देश क सेहो चर्चा कलथि जतय मुस्लिम आबादी काफी संख्या मे अछि। ओ कहला जे अपना कए काफी सुपीरियर आ फेर इनफीरियर बुझबाक कांप्लेक्स कए छोडि़ खूब गप हेबाक चाही। सामाजिक दायित्व क काज मे सबहक सहभागिता ेबाक चाही मुस्लिम पुरुष क संग-संग मुस्लिम महिला कए सेहो एहि तरह क काज मे अपन सहभागी बनाउ। इ हमरा सब लेल चुनौती अछि।
उपराष्ट्रपति क व्याख्यान क पूर्व राज्यपाल देबानंद कुंवार आ मुख्यमंत्री नीतीश कुमार सेहो अपन विचार रखलथि। मुख्यमंत्री कहला जे खुदाबख्श लाइब्रेरी पटना मे अछि, इ हमरा लेल गौरव क गप अछि। लाइब्रेरी क निदेशक डॉ इम्त्यिाज अहमद अतिथि क स्वागत केलथि।


text:
सुपौल। 21 नवम्बर। सुपौल जिलाक गणपतगंज स्थित बिष्णु मंदिर सँ लाखों टाकाक चोरी भेल समानक बरामदगी आओर चोरी केर खुलासा एखन धरी भेबो नहि कराल कि चोर सभ पीपरा थाना क्षेत्र केँ एक मंदिर क' अप्पन निशाना बना लेलनि। प्राप्त जानकारी केर मुताबिक पीपरा थाना क्षेत्र केँ आनंदीपट्टी स्थित राम-जानकी मंदिर सँ चोर सभ राम, सीता, लक्ष्मण आओर हनुमान जी केँ बेशकीमती मूर्ति चोरा लेना अछि।
एहि घटनाक जानकारी स्थानीय लोग सभके तखन भेटल जखन आय भोर लोग सभ मंदिर मे पूजा करबाक लेल पहुंचल। मंदिर मे मूर्ति नहि देख लोग सभ समस्त ग्रामीण क' ऐहिक सूचना देलनि। सूचना पर एकत्रित भेल ग्रामीण सभ मंदिर के बगल म' एनएच 106 क' जाम करी खूब प्रदर्शन केलनि।
जाम केर सूचना पर पहुंचल पुलिस लोग सभके समझा बुझा जाम क' हटौलनी। स्थानीय लोग सभक मुताबिक चोरी भेल मूर्ति करीब 80-90 बरख पुरान छल, जाहिक दाम करोड़ों टाका बताओल जे रहल अछि। पीपरा थानाध्यक्ष शिव शंकर कुमार कहलनि एहि मामला मे तुलापट्टी पंचायत केँ बहुअरवा गामक नागेंद्र सिंह क' हिरासत मे लेल गेल अछि, जिनका सँ पूछताछ कायल जे रहल अछि।


text:
भारत आ नेपाल क बीच भेल चारि गोट समझौता पर हस्ताक्षर करैत विदेश मंत्री एसएम कृष्णा। संग बैसल छथि प्रधानमंत्री मनमोहन सिंह आ नेपालक राष्टï्रपति रामबरन यादव
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
विचार-विमर्श
नेपाल-भारत मित्रता: अति-प्राचीन जनस्तरीय संबंधक मूलभूत आधार
३० अगस्त, २०१५ – दूरदर्शन केर बिहार चैनल यानि डीडी बिहार पर चैल रहल एकटा निरंतर विचार-विमर्शमूलक “भारत नेपाल मैत्री के बढते कदम’ कार्यक्रम मे “खुली सीमा क्षेत्र और भारत नेपाल” विषयक वार्ता मे विशेषज्ञक रूप मे मोरंग आधारित व्यवसायीक संघक प्रतिनिधिक रूप मे हमर सहभागिता भेल छल। वरिष्ठ पत्रकार श्री विकास कुमार झा द्वारा एहि कार्यक्रमक संचालन कैल गेल छल, ओत्तहि भारत-नेपाल मैत्रीपूर्ण संबंध केर विशेषज्ञ श्री भैरव लाल दास तथा युवा पत्रकार सुमन कुमार केर सेहो एहि वार्ता मे सहभागिता छल। करीब आधा घंटाक एहि वार्ता मे बहुते रास महत्वपूर्ण विन्दु पर आपसी चर्चा अछि। बुध दिन ४ सँ ५ बजे संध्याकाल मे एकर प्रसारण होएबाक अछि डीडी बिहार चैनल पर।
खुला सीमा सँ रोजगारक अवसर दुनू देशक नागरिक केँ एक-दोसराक भूमि पर प्राप्त होइत छैक। रोजगारक अतिरिक्त लगानीकर्ताक लेल सेहो पूँजी लगानी करैत उद्योगक विकास सँ आरो लोक लेल रोजगारक अवसर उत्पन्न करबाक अवसर खुलेआम प्राप्त होइत छैक। शिक्षा, स्वास्थ्य, पर्यटन, व्यवसाय… हरेक विकास हेतु वांछित सरोकार मे खुला सीमा सँ दुनू राष्ट्र केँ लाभ पहुँचैत छैक। भारत आ नेपालक आदिकाल सँ एहेन सुमधुर संबंध रहलैक अछि जे दुनू देश मे रहनिहार जनमानसक भाषा आ संस्कृतिक संग आपसी वैवाहिक संबंध सेहो बेरोकटोक कायम होइत रहलैक अछि। जेना महानन्दा सँ गंडकी धरिक मिथिला संस्कृति सीमाक आर-पार विद्यमान् छैक, तहिना अबध – काशीक संस्कृति सीमाक आर-पार विद्यमान् छैक। तहिना पूब मे गोरखा आ सिक्किम केर संस्कृति दुनू पार छैक तऽ पश्चिम मे गढवाल आ टिहरी केर संस्कृति दुनू कात विद्यमान् छैक। कुल १८५० किलोमीटर केर एहि लंबा खुला सीमाना मे दुनू कात अपने लोक केर रहनाय मे ‘खुला सीमाना’ अत्यन्त स्वाभाविक आ अनिवार्य रूप मे आवश्यक वाँछा सेहो छैक।
ठीक एकर बिपरीत उत्तरी सीमा जे लगभग १४०० किलोमीटर लंबा छैक ओ हिमालीक्षेत्रक दुर्गम ऊँचाई आ आवोहवा-आवरजात आ मानव जीवन केर संभावनाविहीन होएबाक कारणे विरले दुनू कातक लोक केँ जोड़ि पबैत छैक। यदा-कदा गोटेक प्रजाति तैयो दुनू कातक बरोबरि छैक, तिब्बत मूलक लोक केर भाषा आ संस्कृति सँ नेपालक किछेक जनजातिक भाषा आ संस्कृति मेल खाइत छैक, मुदा ई ओतेक फलीभूत नहि हेबाक कारण दुनू कातक सीमा सेहो बंधित छैक। भारत आ चीन संग समदूरस्थ राजनैतिक संबंधक ओकालति केनिहार ताहि कारण नेपाल मे आइ धरि सफल नहि भऽ सकल अछि। किछेक गूट वा पक्ष द्वारा भारत विरोधी नारा आ आवाज सेहो कहियो एतय प्रश्रय नहि पाबि सकल अछि, कारण जनमानस केर हृदय मे प्रेम आ सद्भावना एतेक भरल छैक जे कोनो प्रकारक शक्ति ओकरा आपस मे अलग नहि कय सकैत छैक। यैह कारण सँ नेपाल आ भारत बीच ‘बेटी-रोटीक संबंध’ आ ‘जनस्तरीय संबंध’ कहल गेलैक अछि जे सनातन मित्रताक आधार थिकैक।
परसू भारतीय गृहमंत्रीक महाराजगंज (उत्तर-प्रदेश) मे एसएसबी पोस्ट केर उद्घाटन हेतु कैल गेल दौरा पर एकटा पत्रकार ‘पियुष श्रीवास्तव’ द्वारा बनौआ समाचार, जे अक्सर भारतीय मिडियाक शैली मे देखल जाइत छैक, तेहने अपरिपक्व आ बनौआ समाचार प्रकाश मे आयल। भारत-नेपालक सनातन मैत्रीक बुनियाद सँ पूर्ण अपरिचित ओहि पत्रकार द्वारा लिखल गेल मुताबिक माननीय राजनाथ सिंह नेपाल मे चलि रहल आन्दोलनक सन्दर्भ कहल गेलैक जे भारतक ध्यान एहि तरफ छैक, ओतय भारतक जनताक रक्षा लेल भारत सदैव तत्पर रहत। एतबा नहि, स्वयं राजनाथजीक शब्द मे उक्ति राखैत कहल गेल छैक जे ‘एक करोड़ भारतीय केर सुरक्षा भारतक जिम्मेवारी छैक’। आब ई एक करोड़ भारतीय के? जेकरा नेपाल मे मधेशी कहल जाइत छैक, जेकरा सच मे पित्त-राजनीति केनिहार आ किछु एहि तरहक लोक जे नेपाल केँ अपन जागिरदारीक देश मानैत छैक तेकरा द्वारा सेहो मधेशी केँ भारतीय मूलक मानल जाइत छैक, मुदा अपन मूल भगौड़ा भारतीय होएबाक बात केँ दरकिनार करैत शासकवर्गक होएबाक कारणे चर्चो मे नहि अबैत छैक। तऽ कि भारतीय गृहमंत्री सेहो ओहि किछु गोटाक मानसिकता अनुरूप अपन खूफिया विभागक बात पढलैन जे एक करोड़ मधेशी केँ भारतीय होएबाक भावुकता प्रकट केलनि? ई असंभव छैक। कारण मधेश भूमि कोना आ कहिया सँ नेपालदेशक भाग बनलैक एकर इतिहास छैक। फेर एतुका वासिन्दा कोना भारतीय? जखन भूमि नेपालक तऽ वासिन्दा कोना भारतक? कि भूमि राजा-महाराजा द्वारा जीतल जाइत छैक, प्रजाकेँ ओतय सँ उपटा देल जाइत छैक? यथार्थत: भारतीय गृहमंत्री भारतक कूटनैतिक बयान जे नेपाल मे चलि रहल गतिविधि पर भारतक नजैर चौकन्नापूर्ण तौरपर अछि आ एतय रोजगारक वास्ते आयल भारतीय नागरिक केर जीवन संकट मे नहि पड़ैक ताहि लेल सेहो ध्यान दय रहल अछि से कहलैन। मुदा पत्रकार जे आरो बहुते आधारहीन आ मूल्यहीन बात सब भारत-नेपालक सन्दर्भ आ वर्तमान मधेशी आन्दोलनक सन्दर्भ मे ओही रिपोर्ट मे लिखने छथि, हुनकर निजी अल्प अध्ययन सँ ठाढ एकटा विवाद टा छी। लेकिन नेपाल मे राष्ट्रीय मिडिया सब केँ सेहो मसालेदार समाचार भेटिते ओकरा एतेक जोरदार फोकस भेटैत छैक तेकर चर्चा जन-जन द्वारा कैल जाइत छैक। ई फेब्रिकेटेड न्युज एहि ठामक लीड न्युज बनि गेल आ एहि कारण नेपालक मूल वासिन्दा मधेशी सहित संपूर्ण नेपाली जनमानस मे एकटा नकारात्मक प्रचार भेल।
मैथिली जिन्दाबादक संपादक केर रूप मे एहि लेल एकटा पत्र सेहो लिखल गेल:
HM Rajnath Singh’s statement as released in India Today (mailtoday) by some journalist Piyush Shrivastav seems a total nonsense by relating the so called madheshis as Indians – it really endorses the bad feelings being created by some of the racists in Nepal. Madhesh which is part of Nepal after Sugauli Pact with British India and the people inhabiting this area is the original residents and these journalists of India focusing to write on Nepal movement must learn something from history. How such arrogant statement from HM is claimed to have given the 1 crore madheshis are indians….., also he has written more on the ongoing movement with citizenship conflict for which the madheshis are fighting with GoN. I request to pay attention on this.
तहिना भारतीय राजदूतावास केर ध्यान सेहो स्वाभाविके रूप मे पहुँचल आ उपयुक्त स्पष्टीकरण विज्ञप्ति मार्फत नेपाली मिडिया केँ देल जा सकल। आइ काठमांडु पोस्ट पर समाचार पढि प्रसन्नता भेल जे भारत आ नेपाल बीच अपरिपक्व टिप्पणी वा आलेखक कोनो स्थान नहि छैक। एकटा पत्रकारक अपरिपक्व पत्रकारिता सँ आखिर दुइ देशक संबंध आ जनमानस पर कोना असर पड़ि सकैत अछि। धन्यवाद ज्ञापन करैत भारतीय राजदूतावास केँ पुन: एकटा विचारमूलक अभिव्यक्ति पठाओल गेल अछि। हमर दावा अछि जे मैथिली भाषा आ मिथिला संस्कृति जे दुनू देशक साझा भाषा-संस्कृति मे सँ एक अछि, एकर महत्वपूर्ण भूमिका सँ ई भारत-नेपाल मैत्री सदैव जिन्दाबाद रहत। बाकी समस्त संचारक शब्द निम्न अछि:
“Indian Home Minister denies making ‘one crore Indians in Nepal’ remark
The Embassy of India has said its attention has been drawn to a media report appeared in the India Today quoting India\’s Home Minister Rajnath Singh
kathmandupost.ekantipur.com”
“This has pleased us. Thanks.
We must understand that the original inhabiting people to Terai had their own principalities before unification of Nepal – even the unification has a strong reason of supporting the Shah dynasty of Gorkha. The Hindus on Northern side of Ganga always given high trust to the people who protected the cow. Go raksha – Gorakha! It stood for protecting Hinduism. The King was given trust to tighten the security on banks of Ganga so that the Yavans don’t succeed in invading this area. Giyasuddin’s attacks and finally overpowering the Mithila zone (Vajji federal states) and several other attacks from Bengal’s side on these principalities naturally developed a unity with King of Hills who also claimed to have trained armies – Gorkha Armies. History is evident of how Gorkha and Tirhutiya Armies developed a joint frontier to protect these areas. Later British also fought with them and it is said that they duly defeated to the then rulers. And then comes the Sugauli Pact – 1816. Again the 1857 episode at Lucknow – and support extended to British by the Gorkha Armies then and on that basis Nepali rulers were finally given the decision on border demarcation in 1860 and thereafter by resolving several disputes on border issues. Still there exist some of the areas in dispute for which PM of India also addressed. PM’s line was really very stronger, as I thought of, to make specialists group from civilians’ societies from both the countries who can mutually resolve. Now, since federalism is being established here, let all those principalities that existed independent in Bharatvarsha including that of Nepal, enjoy their self-rule and autonomy. This will be of course a natural justice. Border now in control of India and Nepal remain as it is. But it must be kept open for always. People to people relation must remain as stronger and free as it exists today. Maithili language and Mithila’s ancient culture that dominated these areas must be thanked for such strong friendly ties between two nations. Let people never feel that the international border is going to be as painful as happened in Bangladesh and Pakistan to the people of Bengla and Punjabi lingual and cultural origin. Madhesh or Madheshi issues also going to get resolved by these natural justices. No people from Hills or anywhere can ever deny the dominance of Mithila between the two nations. King Janak and his capital Janakpur is today in Nepal, however three-fourth of the Mithila now lies in India and one-fourth lies in Nepal. How can we imagine to divide them by a closed border? Similarly, Abadh, Koshal, Kashi, and other principalities which got divided between two nations by virtue of the Sugauli Pact – we cannot snatch their natural rights to remain in bonds of love and brotherhood. They are those who still maintain marriages and exchanges of harmonies of love and brotherhood. That is what called ‘betee-rotee ka sambandh’ and ‘people-to-people’ relations. On similar scale, the people of hills are common to both the countries – be it Garhwal region or Gorkha and Sikkim region of Western and Eastern borders of the two countries. There does not remain same essence on Northern border along Himalaya in length of 1400 Kms approx. So, the diplomacy of equidistant relations with India and China is absolutely flimsy and not practical. Hope, India’s diplomacy always remain on natural ties. All the best and help to end the present conflict in the nation and let federalism establish, be it on cost of keeping the Gorkha’s King ceremonial and Hindu Rashtra’s tag to Nepal. Please see a program: Open Border of India and Nepal, on DD Bihar tomorrow, around 4-5 pm. Truly yours, Pravin, Social, Cultural and Lingual Activist Biratnagar.”


text:
बहुत दिन पर मीनाक माय सँ भेंट भेल छलैक। हाल-सूरतिक गपसपक क्रम मे आदित्य केँ कहलनि, "मीना सँ गप नहि भेलए ? बड़ जोड़ दुखित अछि। मधबन्नी जायब, तँ देखि अयबै कने।""नहि, एम्हर दू-तीन मास सँ गप नहि भ' सकल अछि। की भेलैए?"
"किछ ने।" ट्रे मे चाह अनैत मीनाक मझिली बहिन नेहा बाजलि, "हिनका बुझल नहि हेतनि थोड़बे? ओहिना बजैत छथुन। ई मीना दी के फ्रेण्ड, फिलास्फर आ गाइड छथिन।" बजैत नेहा मुस्कायलि।
मुदा, माय से बात पतिआयलनि नहि, "नहि, हमरा फूसि नहि कहताह। नहि भेल हेतनि गप।" आ कह' लगलीह, "कहाँदन बी पी बढ़ि गेलैए...कोलेस्ट्रॉल बढ़ि गेलैए। जोड़ सभ मे दर्द होम' लगलैए... डाँड़ मे जे कतोक साल पहिने दर्द भेल रहै, सेहो उखड़ि गेलैए।"
"आब सभ किछ ठीक छैक।" नेहा बाजलि, "उम्र बढ़ैत छैक, तँ ई सभ होइते छैक। ओना तोरे बेटी छौक ने। ओहो मोनमे रखने छै जे फल्लाँ-फल्लाँ बीमारी भ' गेल अछि हमरा। दिमाग सँ से बात हटि जेतै, तँ फिट भ' जायति। हमरा देख। हम तँ बीमारी केँ कहैत छियैक जे हमरा देहमे आब' सँ पहिने रजिस्ट्रेशन फीस आ एक मासक हॉस्टल फीस एडवांस देब' पड़तौ। तेँ अबिते ने अछि।"
नेहा फिट अछि। पटना मे एकटा नमहर सन घर लीज पर लेने अछि आ वूमेन्स हॉस्टल चला रहलि अछि। पति रेल विभाग मे छथिन। बरोबरि टेनक संग चलायमान रहैत छथि। माय दुखित छलखिन, तेँ पटना आयल छलखिन।
माय बजलीह, "सैह देखियौ। ओकरा कोलेस्ट्रॉल केना भ' गेलै? एहन दुब्बरि-पातरि केँ?"
"दुब्बरि-पातरि?" नेहा बाजलि, "तोरा तँ सभ दिन दुब्बरि-पातरि लगैत छौक। पहिने जकाँ सुट्टी-पिली। एकबाही तेहन नहि छै मीना दी, जे अनसर्ध लगै। सभ दिन ओकर देह भरायले रहलै। एके तरहक सीटल-साटल। की यौ?" आदित्य दिस तकैत बाजलि, "अहाँ एकटा फकरा पढ़ियै ने...सुट्टी-पिली रमभजुआक माय, डोका तीमन ले' घुसकल जाय।"
"हइ, तेहन नहि छलि कहियो।" आदित्य बाजल, "हम तँ हँसी करैत कहने रहियै जे बेसी दुबरायब, तँ अहाँ केँ देखि यैह फकरा पढ़ब। तेँ खाइ-पीब' मे लापरवाही नहि करू।"
"हँ, तखन तँ अहाँ-दुनूक सम्बोधन मे 'अहीँ-अहाँ' छल।" नेहा बाजलि, "एम एक परीक्षाक क्रम मे सम्बोधन 'तोँ' मे बदलि गेल ने?"
आदित्य गप केँ चाह दिस मोड़लक, "अरे, चाह सेरायल जाइत छौक।"
तीनू गोटे चाह पीब शुरु कयलक।
मीनाक दुखी होयबाक बात आदित्य केँ कोनादन लगलैक। की भेलैए मीना केँ? ठीके तीन-चारि मास सँ कोनो संपर्क नहि भेलैए। ओहो फोन नहि क' सकल अछि। रवि दिन होइते कतेटा छैक? नोकरिहाराक रवि, नामे आयल पानि-गेल पानि। घरे-दुआरक काज सभमे किरिन डूबि जाइत छैक। ताहू मे ओहन नोकरिहारा जे रविए दिन क' घर आबि पबैत अछि। पछिला कतोक दिन सँ मोन मे उपजैत छलैक, मुदा समय ससरि जाइक। मीना ओहिठाम नहि जा पाबय। अबेर भ' जाइक।
ओना ओ कोनो समय मीनाक ओहिठाम जा सकैत छल। पहिने चलियो जाइत छल। बड़ी काल धरि बतियाइतो रहैत छल, मुदा आब तेना नहि करैत अछि। नहि जा पबैए, तँ फोनो ने क' पबैए। एके शहर मे रहि फोन सँ गप करब मीना केँ पसिन नहि छैक। एकबेर आदित्य फोन कयने छल तँ मीना कहने छलि, "अपना घर पर सँ जे फोन टनटनबैत छें, से अपगरानि नहि होइ छौ? साहेबपनी देखबै छेँ। राख फोन आ दस मिनटक भीतर पहुँच। चारि मिनट तैयार होम' लेल दैत छियौक आ बाइक सँ छओ मिनटक दूरी पर हम सभ छी। हँ, कहि दे, चाह पीबेँ कि काफी?"
आदित्य बाजि उठय, "पीबौ नहि, खेबौ। दही-चूड़ा।"
"से नहि भेटतौ। एहि जाड़क साँझ मे दही-चूड़ा नहि खुएबौ। दहिए-चूड़ा खेबाक रहौ, तँ दिन मे अबितेँ ने। समय दूरि नहि कर। पहुँच। तोँ पहुँचबेँ आ काफी तैयार रहतहुँ।"
तेँ मीना केँ फोन नहि करय। फोन करय तँ मीना एतबे कहैक जे कत' छें? ओ जँ कहि दैक जे मधुबनीमे छी, तँ मीना एतबे बाजय जे घरे मे छी । आ ने । आ फोन काटि दैक। जँ घर मे नहि रहय, तँ कहि दैक के एत्ते काल बाद घर मे रहबौ । आ तत्ते काल बाद ओ घर मे रहैत छलि। कहियो इहो कहैक जे पहुँच ने घर पर। दुनू भाय-बहिन घरे मे छैँ, लगले अबैत छी।
मधुबनी मे रहि क' आदित्य बुतेँ कहियो ई कहल नहि भेलैक जे ओ कोनो आन ठाम सँ गप क' रहल अछि। बाहर सँ गप करय, तँ से बाजि दिअय आ तखन मीना खूब गप करैक। मीना केँ आदित्य पर बड़ भरोस छलैक।
नेहाक ओहिठाम सँ घुरैत काल आदित्य सोचैत छल जे कोना ओकरा दुनूक संबोधन 'अहाँ' सँ 'तोँ' मे बदलि गेलै? तैयारीक क्रम मे आदित्य मीना केँ कहने रहैक जे ओकरे कारण आदित्य इतिहास पढ़ि रहल अछि।
मीना केँ बुझबा मे नहि अयलैक। बाजल छलि, "से कोना?"
"अपन विषयक संग तोहर इतिहासक नोट्स सेहो कहियो काल बनबैत छी, तेँ...।"
"से तँ हम मानैत छी जे अहाँ डेढ़ विषय मे एम. ए. क' रहल छी।" मीना बाजलि, "अहाँ अपन नोकरी आ परिवारक दायित्वक संग एतेक मेहनति क' रहल छी, से अहीँ बुते संभव अछि।"
आदित्य केँ कोनादन लगलैक। ओ मीना केँ पहिल बेर 'तोँ' कहलकैक। बेस, कहि देलकै तँ भने कहि देलकै। ओ बाजल, "ई अहाँ-अहाँ की लगौने छें? तोहूँ 'तोँ' कहि सकैत छेँ। बुझायत जे तोहर बेसी ल'ग छी।"
तकर बाद सँ दुनू दिस सँ नव सम्बोधन होम' लगलैक। मुदा, डेढ़ विषय बला बात बूझि नहि सकल छल आदित्य । पुछने छल मीना सँ । मीना कहने छलि, "एक विषय तोहर आ आधा विषय हमर। ओना हमहूँ तोरा विषय सँ किछ सिखलहुँ अछि।"
"से कोना?"
"बिसरभोर छेँ तोँ।" मीना बाजलि, "हमहूँ तोहर नोट्स उनटबैत रहैत छी। अभिनय पर तोहर नोट्स पढ़ने रही, खास क' नेत्राभिनय पर। एकदिन रिहर्सल देख' गेल रही आ तोँ जकरा सिखबैत रही, जानि नहि ओ कतेक सिखलकौ? मुदा, हम धरि सीखि लेलियौक।
आदित्य जहिया रंगकर्म मे सक्रिय छल, ओही समय मीना ओहिठाम गेल छल। मीनाक छोटकी बहिन बरखा ओकरा निर्देशन मे एकटा नाटक मे अभिनय क' रहल छलि। पहिल बेर ओही समय मीना सँ भेँट भेल छलैक। तकर बाद भेंट-घाँट आ पढ़ाइ-लिखाइक क्रम चलैत रहलैक।
मीनाक बियाह मे आदित्य नहि गेल तकर दुख भेल रहैक मीना केँ । असल बात ई रहैक जे आदित्य चाहैत छल जे मीना आर पढ़य। मुदा, से भ' नहि सकलैक। ओ मीनाक माय केँ कहने छल, "एखने एकर बियाह किएक क' रहल छियैक? आर पढ़' दियौक। नोकरी-चाकरी कर' दियौक, तखन..."
मुदा, बिच्चहि मे मीनाक माय बाजलि छलीह, "नोकरी की करतै? आ एकरा बुते नोकरी की हेतै? हमरा बुते जते पार लगलै, पढ़ा देलियै। आब आगाँ ब'र आ सासुरक लोक जानय। तीन बहिन अछि मीना। कत्ते दिन ढ़ाँठि क' रखबै?"
एकटा मायक चिन्ता केँ बुझलक आदित्य, मुदा जानि नहि मोनक एकटा कोन एहि चिन्ता केँ स्वीकारि नहि रहल छलैक। ओ मीना केँ कहलक, "गहने लेल भेलौ ने तोहर डिग्री?"
"हँ, हँ बियाहे लेल। आ तोँ किएक नाटक पढ़ि रहल छेँ? नोकरी तँ छौके। तोरो तँ गहने होयतौ ने? आ डिग्री गहनो होइ छै कलाकार बाबू।" मीना बाजलि, "माय-बाबूक अपन दायित्व छनि। एकटा हमहीँ नहि ने छियैक।" कने थम्हैत बाजलि, "बेस, छोड़ ई सभ। बियाहमे अयबेँ ने?"
"जँ नहि अयबौ तँ बियाह नहि करबेँ की?"
"बियाह तँ हेबे करतै।" मीना बाजलि, "से अयबेँ ने किएक? आ हे, दुनू प्राणी अबिहेँ ।"
मुदा, आदित्य बियाह मे उपस्थित नहि भ' सकल। एकटा नाट्य समारोहक कारणेँ शहर सँ बाहर छल। तकर बाद बहुत दिन धरि मीनाक हालचाल ओकर माय सँ बुझाइक। मोबाइल फोनक समय नहि रहैक। मीनाक पति फौजी छलाह। किछु बर्ख पतिएक संग रहलि। बीच-बीच मे मधुबनी आबय, तँ भेंट होइक। भेंट होइक, से वैह पुरन केँ उत्साहक संग। ओ दुनू प्राणी आदित्योक ओहिठाम आबय।
समय बीतैत गेलैक आ ई दुनू अपन-अपन घर-परिवार आ धीयापुताक सांगह मे लागि गेल। मीनाक पति रिटायर भेलाह आ दोसर नोकरी पकड़लनि। मीना मधुबनिए मे अपन घर बनौलकि।
एकदिन आदित्य पुछने रहैक, "इतिहासक किछु मोन छौक कि नहि?"
"हँ, सभटा मोन अछि। इतिहासेक कारण तोहर सानिध्य भेटल, से कोना बिसरब?" मीना बाजलि, "तोहूँ तँ नाटक करब छोड़िए देलेँ।"
"नाटक कतहु छुटि सकैत छैक?"
"से ठीके कहैत छेँ। सभ नाटक करैत अछि- हमहूँ आ तोहूँ । अपनो दुनू गोटे नाटकक कलाकारे छी।" मीना बाजलि, "हमर एकटा काज क' दे ने?"
"कोन काज?"
"हम घर बनाब' चाहैत छी। किरायाक घर मे कतेक दिन रहब?"
"बना ले। जग्गह छौके। पाइ छौके। तँ देरी कथीक?"
"तोँ नक्सा बना देबेँ?"
आदित्य बड़ी जोड़ सँ हँसल। हँसैते बाजल, "अएं गे! हम कहियाक आर्किटेक्ट? हमर बनायल नक्सा सन घर बनयबेँ, तँ घर केहन लगतौ, तकर अन्दाज छौ?"
"केहन?"
"लुकिंग लन्दन टाकिंग टोकियो।" फेर हँसल।
"चुप रे बाबू! यैह तँ संकट छौक तोरा संग जे अपन क्षमताक अन्दाज नहि छौक तोरा।" मीना बाजलि, "तों रंगकर्मी छेँ । नाटक कयने छेँ । अभिनय कयने छेँ, निर्देशन कयने छेँ । रंगकर्मी केँ सभ विद्या अबैत छैक। तोँ अपन कतोक नाटकक लेल स्टेज क्राफ्ट कयने छेँ । छेँ ने?"
"हँ कयने छी।"
"तखन हमर घरक नक्सा किएक ने बना सकैत छें। मीना बाजलि, " डिजाइन तोँ बनो। बाँकी काज इंजिनियर करतै।"
आदित्य निरुत्तर भ' गेल छल। दुनू गोटेक प्राय: दसटा बैसकीक बाद मीनाक घरक नक्सा तय भेलैक। नक्सा मीनाक पति केँ सेहो नीक लगलैक। नक्सा मे आदित्यक पत्नी सेहो किछु मंतव्य देने छलि। हुनको अपन घर बनयबाक प्रायोगिक अनुभव छलनि।
नक्सा तय भेलाक बाद मीना कहने छलि, "तोहर बनायल नक्सा बला घरमे हम कहियो उदास नहि होयब।"
आदित्यक बदली भ' गेलैक। बदलीक संग बहुत रास बात छुटि गेलैक। जेना, अनचोके मीनाक ओहिठाम दही-चूड़ा खायब। बड़ी-बड़ी काल धरि मीना सँ बतिआएब। ओकर धीयापूता सभ केँ खिस्सा-पेहानी सुनायब। जहिया कहियो मीनाक ओहिठाम जाय, ओहिने ओकर जेठकी बेटी, सौम्या, खिस्सा सुन' लेल जिद क' दैक। ओकरा खिस्सा सुनाबय, तकर बाद एकरा दुनूक गपसप होइक। मारिते रास खेरहा।
दही-चूड़ा खएबाक सेहो विचित्रे संयोग होइक। मीना आदित्यक पत्नी केँ फोन क' दैक जे आइ टिफिन नहि देबै। आ टिफिनक समयमे आदित्य केँ फोन क' दैक जे जल्दी आ। दही-चूड़ा बाट ताकि रहल छौक। पहिल बेर एहि सरप्राइज सँ चकित भेल छल आदित्य। तकर एकबेर ओहो एहिना कयलक। अनचोके मीना केँ फोन कयलक जे चूड़ा धो क' राख। छओ मिनटमे पहुँचि रहल छियौ।
से, ई क्रम बदली भेलाक बाद छुटि गेलैक। बस, मोबाइल सँ गप होइक तँ एक-दोसरा केँ मोन पाड़ि दिअय।
एकदिन मीना फोन कयने रहैक, "रे बाबू! मधुर खा लिहेँ।"
"से किएक?"
"सन्नी फौज मे अधिकारी भ' गेलौए।"
"वाह। नीक समाद।"
"एकटा आर काज।" मीना बाजलि।
बिच्चहि मे टीपलक आदित्य, "भोज करबाक छौक? रंगकर्मी भोजोक नक्सा बना सकैत अछि।"
"नहि रे। भोज हम किएक करब? भोज तोँ ने किएक करबेँ ? नहि क' सकैत छेँ की?" मीना बाजलि, "सौम्याक लेल एकटा कथा तय भ' रहल छैक। लड़का तोरे विभागमे नोकरी करैत छैक। डिटेल ह्वाट्स एप क' दैत छियौक। पता क' क' कहिहेँ ।"
"वाह! एक संग कतोक खुशीक गप।" आदित्य बाजल, "मुदा, सौम्याक नोकरी तँ परमानेंट होम' दितही। ओ तँ बहिनमे एकसरिए अछि। ओकरा सँ पुछलही? सुनि ले, हम नहि चाहैत छी जे ओकर इच्छाक विरुद्ध बियाह होइक। जँ ओ ककरो पसिन कयने होअय, तँ ओही पर विचार होअय।"
"नहि, तेहन किछु नहि छैक।" मीना बाजलि, "पहिने तँ बियाहक नाम पर माछिए ने बैस' दिअय। मुदा, एम्हर दू मास पहिने ओकरा उदास देखलियै, तँ हम बियाहक चर्च कयलियैक। पतिएबही नहि जे ओ तुरन्ते मानि गेलि। तकर बाद हम सभ ताकाहेरी मे लागि गेलहुँ।"
आदित्य केँ हँसी सुझलैक, "अएं गे, बेटीक बियाह करबेँ, तखन बेटाक बियाह करबेँ आ तकर बाद तँ बूढ़ भ' जेबेँ । बाबी- नानी बनि जेबेँ । नहि?"
ठोकले उतारा देलकि मीना, "किएक ने बनब। तोँ जे हमरा सँ पहिने बनि गेलेँ से। बाबा-नाना सेहो हमरा सँ पहिने तोहीँ बनबेँ ।"
"तैयो हम बूढ़ नहि होयब।" आदित्य बाजल, "कलाकार कतहु बूढ़ भेलैए?"
"कहलकै जे...।" मीना बाजलि, "हमहूँ कलाकार छी, कलाकार बाबू। हमरो कला अबैए।"
"केहन कला?" आदित्य बाजल, "आइ धरि देखलियौ नहि।"
"बूढ़ नहि होयबाक कला।" मीना बाजलि, "आब देखबेँ ।"
आ दुनू गोटेँ मोबाइले पर ठिठिया लागल।
सौम्याक कथा निस्तुकी नहि भ' सकलैक। ई सभ दोसर-तेसर कथा-वार्ताक ताकाहेरी मे लागि गेल।
मीनाक दुखित होयबाक गप सुनि आदित्यक मोन मे एकटा कछमछी लागि गेलैक।
अगिले रवि क' मधुबनी गेल। पत्नी नैहर गेल छलि। सोचलक, मीनेक ओहिठाम दिनमे दही-चूड़ा डंटायत। भानस घर मे लार-चार नहि ने कर' पड़तै। आ ओ जे बुझतैक जे एकसरिए आयल अछि, त' रातुक भोजन सेहो कराइए देतैक। भोरे त' घुरिए जायत। एकसरुआ पुरुष केँ आर की चाही?
ओ मीना केँ फोन करबा लेल मोबाइल उठौलक। आ कि तखनहिँ मोन पड़लैक जे मीना दुखित अछि। ओ ओकर जिग्यासा कर' जायत ने। नहि, फोन नहि करत। जँ ओकरा कोनहुना जनतब भ' जयतैक जे आदित्य एकसरिए आयल अछि, तँ ओकर स्वास्थ्यक जे भ' जाउक, आदित्यक भोजनक ओरिआओन करबे करति। नहि, आदित्य ओकरा फोन नहि करत। अनचोके साँझ खन पहुँचि जायत।
आ, सैह कयलक। करीब सात बजे ओकरा घरक कालबेल बजौलक त' सौम्या केबाड़ खोललकि। सौम्या गोड़ लगलकि, त' आदित्य पुछलक, "तोँ कहिया अयलही?"
"तीन दिन भ' गेलै।" सौम्या बाजलि, "अहाँ कत' रहियै? मम्मी केँ जखन-जखन दर्द उठैक, तँ अहीँक नाम लिअए- कलाकार...कलाकार...।"
"धुर बताहि, तोहूँ हँसी कर' लगलेँ ?"
"नहि सिरियसली कहै छी अंकल।"
ओ दुनू भीतर गेल। ड्राइंग रूम मे बैसले छल कि मीना अपन चिर परिचित मुस्कानक संग आयलि। संग मे पति सेहो छलखिन। मीना केँ देखितहिँ आदित्य बाजल, "केहन बढ़ियाँ तँ छैक। की भ' गेलौ गे?"
ओ मुस्कियाइते छलि। ओकर पति बाजि उठला, "हेतनि की? कने बी. पी. बढ़ि गेल रहनि। एकदिन घुर्मी लागि गेलनि, तँ खसि पड़लीह। कने ठेहुन ध' लेलकनि। हिनकर माय सभठाम पसारि देलखिन जे मीना सिरियस छथि। हमरो फोन केलनि, सौम्या आ सन्नी केँ सेहो। सन्नी तँ सिविल नोकरी मे नहि अछि जे हरसट्ठे छुट्टी भेटि जयतैक। हम दुनू गोटेँ आयल छी। डाक्टर देखलकनि अछि। कहलकनि जे बढ़ैत उम्रक संग एहन उपद्रव शुरु भ' सकैत छैक। मार्निंग वाक करथि। सभ ठीक भ' जयतनि। मुदा...।"
"मुदा की ?"
"ई मान' लेल तैयारे ने छथि जे हिनक उम्र बढ़ि रहल छनि। छथि एकदम फिट, मुदा मोन मे बैसेने छथि जे दुखित छी।" मीनाक पति बजलाह, "भने अहाँ आबि गेलहुँ । अहीँक बात बुझतीह। ब्रेनवाश करियनु हिनकर।"
मीना टोकलकि पति केँ, "भेल, बहुत भेल।" फेर आदित्य सँ पुछलकि, "अएं रौ कलाकार! असगरे अयलेहेँ । पत्नी केँ नहि अनलहुन। तोहूँ हमर जिग्यसे कर' अयलेहेँ ने?"
"हँ । नेहाक डेरा पर गेल रही, तँ तोहर माय कहलनि।"
"तेँ ने पुछलियौ जे कनियाँ केँ किएक ने अनलहुन?"
"ओ नैहर गेल छथि।" आदित्य बाजल।
"मधबन्नी मे एसगरे छेँ आ एखनि अयलेहें एत'? भोरे त' घुरि जयबें?"
मीनाक पति केँ कोनो काज मोन पड़लनि, "अहाँ सभ गप सप करू। हम कने गिलेसन सँ भेल अबैत छी।" आदित्य केँ कहलनि, "यौ कलाकार बाबू! हमरा आब' सँ पहिने भागि नहि जायब।"
मीना पति केँ कहलकि, "भेने आउ ने। कतहु ने जायत ई।" आदित्य केँ कहैत बाजलि, "अएं रौ, दिन मे की खेलही? एत' किएक ने आबि गेलेँ।"
आदित्य केँ कोनो बहन्ना नहि भेटलैक। आइधरि मीना सँ कोनो बहन्ना नहि कयने अछि। कोनो फूसि नहि बाजल अछि, तेँ अपन मोनक बात कहि देलक जे ओ दिन मे किएक ने आयल।
मीना बाजलि, "तोरा की बुझयलौ जे हम दुखित छी, तँ हमर आ हमरा घरक लोकक पेट मे गमछी बान्हल छैक। दिन मे होटल मे खयलही की?"
"नहि गे। अपन फेवरेट बनौलियै- भिन्डी दो प्याजा आ रोटी। दूध लेनहि रहियै।"
"मोन नहि भेलौ जे दही-चूड़ा खाइ।" मीना बाजलि, "कलेमचे बैस। गपसप कर। बहुत दिन भ' गेल गप केला। बहुत रास गप अछि। खेनाइ खा क' जइहेँ । भिन्डी दो प्याजा-तिन्डी दो प्याजा बनयबाक जरूरति नहि छैक।"
तखनहिँ सौम्या काफी ल' क' आयलि। कप उठबैत गेल, तँ सौम्या आदित्य सँ पुछलकि, "अंकल! अहांँ आ मम्मी, दुनू गोटे दोस्त छी ने?
आदित्य गंभीर भ' गेल। बाजल, " हँ।"
"दोस्त माने फ्रेंड ।"
आदित्य मीना दिस तकलक। ओकरा चेहरा पर अचरजक भाव देखलक।
सौम्या फेर पुछलकि, "फ्रेंड माने गर्ल फ्रेंड - व्याय फ्रेंड ।"
"हँ, हँ। मानि सकैत छेँ ।"
सौम्या बाजलि, "एकटा बात पुछू?"
"पूछ ने। एखनि धरि तँ पुछिए रहल छेँ ।"
"अहाँ दुनू गोटेक दोस्ती एतेक बर्ख धरि कोना टिकल अछि? कोन कारण?"
सगर्व बाजल आदित्य, "सम्बन्धक ईमानदारी आ गरिमाक निर्वाह करैत आबि रहल छी दुनू गोटे तेँ।"
मीना केँ रहल नहि गेलैक, "आ जीवन भरि निर्वाह करैत रहब।"
सौम्या बाजलि, "एकटा आर बात बुझ' चाहै छी। जहिया अहाँ दुनूक मित्रता भेल रहय, तहिया अहाँ दुनू गोटे अनमैरिड रही कि मैरिड?"
आदित्य सहज रूपेँ बाजल, "हम मैरिड रही आ तोहर मम्मी अनमैरिड।"
लगलै जेना सौम्याक मोन मे किछु कचकि उठलैक। आदित्य सौम्याक मुहेंठ दिस तकलक। एके क्षण मे ओ कतहु डूबलि बुझायल। किछु सोचैत।
आदित्य बूझि नहि सकल जे सौम्या ककरा बारे मे सोचि रहल अछि? अपना बारे मे वा एकरा दुनूक बारे मे?
आदित्य आ मीना एक-दोसराक मुँह ताक' लागल।


text:
हिडिम्बा
महाभारत कालमे जखन पाण्डवसभ बनवासमे छल आ ओकरसभक घर (लाक्षागृह) जराए देल गेल तँ विदुरक परामर्श पर पाण्डवसभ ओहि ठामसँ भागि एक दोसर वनमे चलि गेल, जतय पीयर आँखि वाला हिडिम्बा राक्षस अपन बहीन हिडिम्बीक सङ्ग रहैत छल। एक दिन हिडिम्बा अपन बहीन हिडिम्बीकेँ वनमे भोजनक खोज करवाक लेल भेजलक मुदा ओहि ठाम हिडिम्बी पाँच पाण्डवसभ सहित हुनकर माता कुन्तीकेँ देखलक। ई राक्षसी भीमके देखते हुनकासँ प्रेम करऽ लागल जहि कारण ओ ओकरासभकेँ नै मारलक। ई देख हिडिम्बाके बहुत खराब लगल आ ओ क्रोधित भऽ पाण्डवसभ पर हमला करि देलक मुदा युद्धमे भीम हिडिम्बाकेँ मारि देलक आ फेर ओतय जङ्गलमे कुन्तीक आज्ञासँ हिडिम्बी आ भीम दुनू गोटेकेँ विवाह भेल। ई दुनूकें घटोत्कच नामक पुत्र भेल।
विस्तृत कथा[सम्पादन करी]
लाक्षागृहक दहनक पश्चात सुरङ्गक बाटसँ लाक्षागृहसँ निकलि पाण्डव अपन माताक सङ्ग वनकेँ भीतर चलि गेल। अनेकन कोस चलवाक कारण भीमसेनकेँ छोड़ि शेष लोकसभ थकानसँ बेहाल भऽ गेल आ एक वट वृक्षक नीचा सुति गेल। माता कुन्ती प्याससँ व्याकुल छल एहि लेल भीमसेन कोनो जलाशय या सरोवरक खोजमे आगा बढल। एक जलाशय दृष्टिगत होए पर ओ पहिने स्वयम् जल ग्रहण केलक आ माता तथा भाएसभकेँ जल पियाबऽक लेल आपस आबि गेल। ओ सभ थकानक कारण गहीर निन्द्रामे निमग्न भऽ चुकल छल अतः भीम ओहि स्थान पर पहरा केनाए आरम्भ केलक।
ओहि वनमे हिडिम्ब नामक एक भयानक असुरक निवास छल। मानवसभक गन्ध मिलै पर ओ पाण्डवसभक पकैड लैके लेल अपन बहन हिडिम्बाक भेजलक ताकि ओ उनका अपन आहार बनाके अपन क्षुधा पूर्ति करि सके। ओही ठाम पर पहुँचला पर हिडिम्बा भीमसेनके पहरा दैत देखलक आ उनकर सुन्दर मुखारविन्द तथा बलिष्ठ शरीरके देखके उनका पर आसक्त भ गेल। ओ अपन राक्षसी मायासँ एक अपूर्व लावण्मयी सुन्दरीक रूप बना लेलक आ भीमसेनके नजदिक पहुँचल। भीमसेन उनकासँ पूछलक, "हे सुन्दरी! अहाँ के छी आ रात्रिमे ई भयानक वनमे अकेले किया घूम रहल छी?" भीम के प्रश्न के उत्तरमे हिडिम्बा कहलक, "हे नरश्रेष्ठ! हम हिडिम्बा नामक राक्षसी छी। हमर भाई हमरा अहाँसभके पकडिके लावे के लेल भेजने अछी मुद्दा हमर हृदय अहाँ पर आसक्त भ गेल अछी तथा हम अहाँके अपन पति के रूपमे प्राप्त करैके लेल चाहै छी। हमर भाई हिडिम्ब बहुत दुष्ट आ क्रूर अछी किन्तु हम एतेक सामर्थ्य रखने छी कि अहाँके ओकर चंगुलसँ बचाके सुरक्षित स्थान धरि पहुँचा सकै छी।"


text:
सुरेश चौधरीहे भौटिक भुगोल बिसयमे विड्यावारिढि
दाङ, १७ जेठ । गढवा गाउँपालिका–७, घोरहा, दाङदेउखरके सुरेश चौधरी विड्यावारिढि हासिल कर्ले बटाँ ।
उहाँ पर्वटिय प्रकोप ओ वाताबरनिय अनुसन्ढान संस्थान, चिनिया विज्ञान एकेडेमीके विस्वविड्यालय (युनिभर्सिटी अफ चाइनिज एकेडेमी अफ साइन्स), छेन्दु, चीनसे भौटिक भुगोल बिसयमे विड्यावारिढि हासिल कर्लक हुइट ।
सुरेश ‘नेपालके पर्वटिय छेट्रमे खेटियोग्य जग्गक् बाँझोपना, ओकर कारन अइलक सामाजिक टठा वाताबरनिय जोखिम ओ बाँझो जग्गक् डिगो व्यबस्ठापन” सम्वन्ढि अढ्ययन अनुसन्ढान कैले रहिट । विगट १०÷१२ बरससे नेपालमे खेटियोग्य जग्गक बाँझोपना हुइना क्रम बह्रटि गैलक ओरसे उहाँके अढ्ययन अनुसन्ढानसे नेपालके सामाजिक आर्ठिक ओ बाताबरनिय व्यवस्ठापन कैनामे सहयोग पुगि कना अस्रा कर्ले बटाँ ।
चिनिया विज्ञान एकेडेमीके विस्वविड्यालय (युनिभर्सिटी अफ चाइनिज एकेडेमी अफ साइन्स) ओ विज्ञानके विश्व एकेडेमी ९ऋजष्लभकभ ब्अबमझथ या क्अष्भलअभक – त्जभ ध्यचमि ब्अबमझथ या क्अष्भलअभक० के पुर्न छात्रवृत्तिमे अढ्ययन शुरु कैलक डा. चौधरीके बैज्ञानिक ओ अनुसन्ढानमुलक लेखरचना रास्ट्रिय÷अन्टर्रास्ट्रिय जर्नलमे प्रकासिट बटिन । उहाँ अढ्ययनसे पहिले भूकम्प प्रविधि राष्ट्रिय समाज, भैसेपाटी, ललितपुरमे कार्यरट रहिट ।


text:
नई दिल्ली, मिथिला मिरर : भारतक राष्ट्रपति श्री राम नाथ कोबिंद संसद भवनक केन्द्रीयकक्षमे आयोजित समारोहमे सांसद हुकुमदेव नारायण यादव सहित चारिटा अन्य सांसदकेँ उत्कृष्ट सांसद पुरस्कारसँ सम्मानित केलाह। हुकुमदेव नारायण यादवके साल २०१४क लेल उत्कृष्ट सांसद पुरस्कारसँ सम्मानित कएल गेलनि। एहि सम्मान समारोहमे माननीय राष्ट्रपति, माननीय उप राष्ट्रपति, राज्य सभाक सभापति श्री एम. वेंकैया नायडू, माननीय प्रधानमंत्री श्री नरेंद्र मोदी सेहो उपस्थित छलाह। सभ सम्मानीय सभाकेँ सम्बोधित सेहो केलाह। श्री हुकुमदेव नारायण यादवक मृदुल भाषा-शैली, भाषाणक अंदाज आ संसदीय चर्चामे हुनक धारदार तर्कके सराहना करैत लोकसभा अध्यक्ष श्रीमती सुमित्रा महाजन कहलनि जे श्री यादव एकटा समर्पित आ लोकप्रिय नेता छथि जे अपन सशक्त वक्तृत्व कलासँ आम आदमीकेँ सरोकारसँ मुखातिर करबैत रहैत छथि। उत्कृष्ट सांसद पुरस्कार एकटा एहन सम्मान होइत अछि जे संसदीय प्रणालीमे सकारात्मक योगदान, सभाक गरिमा आ अनुकरणीय दृष्टांत प्रस्तुत करयबला सांसदकेँ देल जाइत छनि। सर्वप्रथम वर्ष 1992मे पंडित गोविंद बल्लभ पंत मेमोरियल सोसायटी, संसदीय लोकतंत्रमे अनुकरणीय सेवा प्रदान करयबला सांसदके सम्मानित करबाक पहल कएने छल । भारतीय संसदीय ग्रुप वर्ष 1995सँ सभ साल एकटा वर्तमान सांसदके उत्कृष्ट सांसद पुरस्कार प्रदान करबाक शुरुआत केलक। ई पुरस्कार समितिक सिफारिश आ भारतीय संसदीय कार्यकारी समितिक अनुमोदनसँ देल जाइत अछि। पुरस्कार लेल चयनित भेलापर श्री हुकुममदेव नारायण यादव भारतीय संसदीय ग्रुपकेँ धन्यवाद ज्ञापित केलाह।
Home समाचार राष्ट्रीय समाचार उत्कृष्ट सांसद पुरस्कारसँ सम्मानित भेलाह सांसद हुकुमदेव नारायण यादव